text:
Reglugerð fyri leigu av hølum Starvsmannafelagsins
1.
Hølini kunnu útleigast til limir og onnur.
2.
Farast skal væl um hølini. Tey skulu sjálvandi latast aftur í sama standi, sum tá tey vórðu útleigað.
Endurgjald verður kravt fyri møguligar skaðar á innbúgv og útbúnað.
3.
Hølini verða útleigað til hesi endamál:
Fundir og tiltøk
Fundir og tiltøk við samkomu aftaná
Framsýningar
Framførslur (tónleikur, sjónleikur o.a.)
Veitslur o.l., tó ikki til ungdómsveitslur
4.
Øll útgerð, sum er í hølunum, er roknað upp í leigukostnaðin.
Útgerðin má ikki verða tikin út úr húsinum.
5.
Leiguprísir fyri limir:
Styttri fundir ella tiltøk 375,00 kr.
Vanlig heildagstiltøk, fundir o.l. 750,00 kr.
Vanlig samdøgurstiltøk 1.500,00 kr.
Leiguprísir fyri tey, ið ikki eru limir:
Styttri fundir ella tiltøk 1.000,00 kr.
Vanlig heildagstiltøk, fundir o.l. 2.000,00 kr.
Vanlig samdøgurstiltøk 4.000,00 kr.
Limir leiga hølini fyri serprís. Skipa limir fyri fakligum tiltøkum ella fundir, verður ongin leiga tikin.
Bílegging av hølunum fer fram á skrivstovu felagsins.
6.
Tey, sum leiga hølini, hava skyldu til at halda møguligar almennar ásetingar, sum verða settar í sambandi við útleigan Sí leiðbeining, ið liggur á heimasíðini, og annars verður latin, tá lykilin verður heintaður á skrivstovuni. Leigarin verður ábyrgdaður, meðan leigutíðin er.


c: text/html

text:
Orð: Inez Wallenberg
Týtt: Kajfinn Hammer
1. Skjótt vár ferð at enda er her í hesi verð,
vit til Himmals flyta heim – Jesu Orð tað er –
um ei deyðin okkum nær; Jesus skjótt er her
heintar okkum til Sín heim, undurfult tað er.
Niðurlag: Tonk, tá ætt og vinir møta okkum har
á teim gyltu strondum, har ei deyðin nær,
endurloystir prísa Guði, Lambinum;
sorgin svann,
sól upprann
har í Himlinum.
2. Systkin kær og dýrabar undan fóru heim,
hvíla nú har stríð er av, skjótt vit møta teim;
har hvørt tár skal turkast av, sorg og neyð er av,
ævinleikans morgunsól glæsir yvir hav!
3. Er tín sál ei tváað rein Jesu blóði í,
boygg teg, sál, við Golgata meðan enn er tíð!
Skjótt Basúnin ljóða skal, er tín avgerð røtt?
– Lurta, Kristi Brúður, hoyr: Jesus kemur skjótt!

robotstxt: allowed

filter: keep


text:
- Tíðindi, mentan og ítróttur
Setrið upptekur løgfrøðilesandi kortini
Eftirfylgjandi hevur verið hugt eftir øðrum møguleikum at finna sparingar, soleiðis at upptøka í summar kortini verður.
Hetta hevur eydnast. Við at leggja skeiðsskránna um, eru neyðugu sparingarnar funnar, og tí er nú avgerð tikin um at upptøka til fulltíðarlestur til master í løgfrøði verður í summar, sum vant, skrivar Setrið á heimasíðu síni.
Útvarpstíðindini tosa við Bárð Larsen, útbúgvingarleiðara á Setrinum, klokkan 16.
Sí eisini


text:
Listasavn Føroya hevur í hesum døgum framsýning við danska listamanninum Michael Kvium. Hesin listamaður er kanska eina mest kendur fyri at mála misháttar skapningar. Í bókini “Gagnligt lív” (á donskum “Organiseret liv“) lýsir William Smith sera væl Michael Kvium, og hevur eisini eina frálíka tulking av myndevnunum. Vit geva Williami orðið: Eitt kór av misháttum […]
The grand old man innan føroyskan arkitektur helt tann 9. mars 2011 50 ára starvsdag, og tað varð hildið við eini rimmar samkomu í Starvsmannafelagshúsinum, sum Arkitektafelagið tók stig til. Palli Gregoriussen er heiðurslimur í Arkitektafelagnum. Nógv komu at heiðra Palla Gregoriussen. Høvi var at síggja stóra framsýning við høvuðsverkunum hjá Palla, og fyri at […]Halt á at lesa …
Forlagið í Støplum hevur stovnað nethandil, har til ber at keypa bøkur. Bøkurnar sum eru at fáa eru tær nýggjastu sum forlagið hevur givið út, umframt onkur eldri. Ætlanin er at víðka vøruúrvalið til eisini at fevna um aðrar vørubólkar enn prentaðar pappírslutir, til dømis verður arbeitt við at gera ebøkur og bjóða fram myndlist. […]Halt á at lesa …
Høvundur og týðari, beiggjarnir báðir William og Sonni. Gagnligt lív varð løgd fram í Miðlahúsinum 2. desember 2009. Sí myndir frá framløguni her.Halt á at lesa …


text:
Sjálvvirkandi limagjaldið
Í næstum verður limagjaldið flutt sjálvvirkandi av kontu hjá teimum leikarum, ið skrásettu seg á mínrokning í fjør, og framvegis leika. Tey, ið ikki eru skrásett enn, melda til sjálvvirkandi gjaldsavtaluna á heimasíðuni, undir limagjald.
Limagjaldið hjá øllum íðkandi skal gjaldast við mínrokning frá Elektron, har leikarin verður skrásettur eina ferð umvegis leinkjuna á heimasíðuni, og síðan verður gjaldið flutt árliga, so leingi leikarin íðkar í 07 Vestur. Til ber sjálvsagt at uppsiga gjaldsavtaluna, tá ein gevst at spæla.
Øll, ið spæla við 07 Vestur, skulu verða limir í felagnum og gjalda limagjald. Tað er eisini krav frá FSF fyri at kunna luttaka í kapping, umframt at limaskapur krevst fyri at fáa lut í ítróttartryggingini hjá ÍSF. Allir gjaldandi limir hava eisini ognarlut í 07 Vestur á jøvnum føti.
Um onkur ynskir at spæla við 07 Vestur, ella hevur børn í ynskja at spæla, og hevur trupult við, ella ikki megnar, at gjalda limagjaldið, kann viðkomandi venda sær til nevnd ella ungdómsnevnd, so verður ein loysn funnin. Eingin skal standa uttanfyri felagskapin av hesi orsøk.


text:
Ingi Samuelsen
19.03.2018 - 09:21
Tíðindi > Lóg & Landaskil > Løgregla
Fýra smádreingir vóru leygarnáttina avdúkaðir fyri at hava brotið inn í eitt fluguskáp úti á Reyni í Havn fyri at stjala rúsdrekka.
Eigarin av fluguskápinum – ein kvinna – hevur fleiri ferðir fyrr verið órógvað av at óbodnir gestir hava vitjað fluguskáp hennara. Hon gjørdi tí ikki mætari enn at installera eina ávaringskipan, sum varskógvar tá onkur fer í skápið.
Sunnunáttina um trý-tíðina varð hon so vakt av ávaringarskipanini. Kvinnan sá nakrar ungar dreingir renna burtur frá staðnum. Hon gjørdi tí ikki matari enn at lata seg í og fara aftaná teimum at leita. Hon fann dreingirnar í býnum, og fekk tikið mynd av teimum.
Fyrrapartin sunnudagin fór hon so á politistøðina at melda. Løgreglan hevur havt samband við dreingirnar, sum eru skuldsettir fyri stuldurin. Enn er ikki greitt, um hesir dreingir eru sekir í stuldrunum, sum fyrr eru framdir í skápinum.
Teir fýra dreingirnir eru allir undir 18 ár og so mikið ungir, at barnaverndin nú verður blandað í málið, upplýsir vaktleiðarin á politistøðini.


text:
Heystkappríðingin verður nú leygardagin. Hetta er seinast kappingin í hesum kappingarárinum og verður nú endaliga avgjørt hvør verður FM vinnari í teimum ymsu greininum.
Spenningurin er kanska serliga stórur í travinum, har tann annars vanliga so sigursvandi Máni, skal spíla seg út um hann ætlar at endurvinna sítt FM heiti.
Støðunar er soleiðis undan seinastu kapping.
Trav
nr. 1 Ljósbrá 16 stig nr. 2 Savoy 14 stig nr. 3 Máni 14 stig nr. 4 Maskot 12 stig
Tvíspor ung
nr. 1 Stjarni 26 stig nr. 2 Flykra 18 stig nr. 3 Tindur 17 stig
Tvíspor vaksin
nr. 1 Sólvindur 24 stig nr. 2 Grettir 12 stig nr. 3 Tobbi 12 stig
Stig vera latin soleiðis
nr. 1, 7 stig nr. 2, 5 stig nr. 3, 4 stig nr. 4, 3 stig nr. 5, 2 stig nr. 6, 1 stig


text:
Dánial hugleiðir um Heilaga Andan og hvítusunnuna. Um alt tað, sum mátti henda (føðing, líðing, uppreisn og himmalferð Jesusar), fyri at hvítusunnan kundi koma. Lýsir Andans verk í tí persónliga lívinum og í samkomu/kirkjuligum høpi. Poul Færø byrjar við muninum ímillum, hvussu Jesus talaði og hvussu lærusveinarnir talaðu. Umrøður tað samversku kvinnuna við Sikars brunn og umskifti í egnum lívið, sum dømi hvat hendir, tá ið Gud sleppur framat at mynda og livandi gera okkum í Kristusi, so Hann sleppur at brúka likam okkara. Til seinast er samtalan um opinberingina, ið Esaias fekk og sum broytti hann fullkomiliga (Es.kap. 6). (Onnur skriftbrot: Jóh. 14, 23, 25-28; 1. Kor. 12, 5-14; Áp. 2, 32-33; Gal. 5, 22-25; Luk. 6, 43-46; Jóh. 4, 1-42; Róm. 15, 13-14; 1. Kor. 2, 12-15; Filippi 4, 8-9)
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Avtala um friðing av vetrarbiti hjá Fjalshaga
12.12.2013
Vestmanna Bygdarráð viðgjørdi á fundi 11. desember mál um
vetrarfriðing av Fjalshaga.
Umsitingin hjá kommununi hevur í eina tíð havt samráðingar við umboð fyri Fjalshaga um friðing av parti av vetrarbitinum hjá haganum. Úrslitið av samráðingunum varð viðgjørt á bygdarráðsfundinum 11. desember, har Bygdarráðið samtykti uppskotið.
Málið er ikki endaliga samtykt av eigarunum í Fjalshaga. Hagin skal ætlandi viðgera uppskotið á hagafundi ímillum jól og nýggjár.
Fundur hevur eisini verið við Neshaga. Avtalað varð, at kommunan ger fullfíggjað uppskot til hagan at leggja fyri hagastevnu komandi vár. Triðji hagin, sum eisini hevur rætt til vetrarbit, er Heygahagi fremra helvt.
Arbeiðið at hegna seyðin úti verður helst ikki byrjað, fyrr enn allir tríggir sáttmálar eru undirskrivaðir.
Vestmanna Kommuna vil takka Fjalshaga fyri sera góðar og jaligar samráðingar.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Vit hava brúk fyri viðgerðartrygd
5. apríl 2018
Tað skal bera til hjá øllum sjúklingum at fáa skjóta sjúkraviðgerð
”Minst til at avlýsa tína viðtalutíð á Landssjúkrahúsinum um tú fært forfall.” Við hesum orðunum byrjar ein video-lýsing sum spælir á heimasíðuni hjá Landssjúkrahúsinum. Í lýsingini verður sagt, at sjúkrahúsið upplivir javnan, at eingin møtir til ásettu tíðina, og tað forðar teimum í at brúka tíðina á skilabestan hátt. Hetta kostar eisini stóra upphædd á hvørjum ári.
Men kanska er tað ikki løgið, at fólk ikki møta til eina viðtalu, um bíðitíðin er long. Um tú fært eina tíð í næstu viku, so er størri møguleiki fyri at tú møtir, enn um tíðin tú fært er um eitt heilt ár. Og hetta er ein veruligur trupulleiki í Føroyum.
Sambandsflokkurin hevur lagt uppskot fyri løgtingið um at veita øllum føroyingum viðgerðartrygd. Málið við tí er, at allir sjúklingar skulu fáa møguleika at koma í viðgerð innan 30 dagar, frá tí at ein er vorðin sjúkur. Hetta er eitt høgt mál at seta sær, og onkur kann halda, at tað er í so høgt, men í øllum førum skulu vit kunna bjóða teimum sjúku eina trygd fyri, at tey koma í skjóta viðgerð.
At hava fólk sjúkrameldað í óneyðuga langa tíð kostar nógvar pengar, bæði tí at tey skulu hava pengar til lívsins uppihald, meðan tey bíða eftir viðgerðini, og tey eru harafturat óvirkin meðan tey bíða. Viðgerðin skal kortini gerast, og bíðitíðin ger hana ikki bíligari. Umframt alt hetta eiga vit ikki at gloyma, at lívsgóðskan hjá sjúklinginum versnar av, at hann gongur og bíðar eftir at fáa viðgerð.
Vónandi vinnur uppskotið hjá Sambandsflokkinum frama, tí her er nógv at vinna.
Helgi Abrahamsen
RN
Aftur


text:
Orð og lag: Kirsten D. Hansen
Týtt: Victor Danielsen
1. Hvør gleði tað er at finna,
tá eina ein gongur her,
ein bróður- og systurskara,
sum somu leiðina fer!
Tað er sum ein svalligur drykkur
ein tostleittan summardag,
sum skýggi í sólarhita,
ein pílagrím lívgar tað!
2. Tá bankar hjartað, og blóðið
so heitt gjøgnum æðrar fer!
Og hvat ið tað er at elska,
fyrst tá okkum skilligt er!
Tí her er kærleikin reinur,
her er eingin órein glóð;
so heitur og sterkur hann logar,
og styrkir sinnini móð.
3. Ei tungan dugir at siga,
hvat djúpt í sálini býr;
tó fegin vit vilja tala
um tað, sum várt hjarta trýr;
og vera í bøn tilsamans,
og minna vár Guð á tey,
sum saman við okkum stríða
í freisting, í trongd og neyð.
4. Ei skyldskapur er á foldum,
ið hvat vit enn nevna hann,
sum bindir hjarta at hjarta,
sum sinnini eina kann,
sum hetta, at eiga tilsamans
ein Guð og ein Frelsara;
í somu trúgv verða borin
og einast um náðina!
5. Hvat verðin eigur at bjóða
tí frelsta, er lítið vert!
Hann veit, hitt høga hjá monnum
er Guði ein andstygd bert!
Men lat hann sleppa at savnast
við teimum, sum elska Guð!
Tá sannar væl alt hans hjarta,
hann eigur ein sælan lut!
6. Og tá hon so er at enda,
hin troyttandi lívsins ferð;
tá skulu vit møta øllum,
sum elskaðu Harran her!
Har talast ei um at skiljast,
“farvæl” ei biðja vit tá;
í ævir vit eru tilsamans
vár Guði og Frelsara hjá.


text:
Hóast arbeiðsloysið framvegis er størst í Suðuroynni, tá økini í landinum verða samanborin, so er arbeiðsloysið í Suðuroynni minkað úr 6,3% í juli 2017 niður í 4,4% í juli 2018.
Í juli var árstíðarjavnaða fulltíðararbeiðsloysið 1,7%, samanborið við 1,8% mánaðin frammanundan og 2,4% fyri einum ári frammanundan. Í tali var fulltíðararbeiðsloysið 480 persónar í juli í ár, tað eru 196 færri enn sama mánað í fjør. Munurin millum kynini er minkaður nakað, og nú er arbeiðsloysið hjá monnum 1,5% og hjá kvinnum 2,0%. Minsta arbeiðsloysið er í Vága sýslu við 0,8% og tað mesta í Suðuroy við 4,4%.


text:
Nýggjastu tíðindini
Melda til tíðindabræv
18-10-2018
Føroyska U15-landsliðið við dreingjum er í hesum døgum í Liktinstein, har tveir venjingardystir eru á skránni. Fyrri dysturin varð spældur hósdagin, o...
18-10-2018
Sunnudagin 21. oktober er 26. og næstseinasta umfar í Betri Deildini hjá monnum á skránni. HB hevur vunnið FM, meðan B36, NSÍ og KÍ stríðast um silvur...
18-10-2018
Næsta umfar í bólki 1 í innleiðandi EM-undankappingini fyri U17-landslið við gentum er á skránni í dag. Spælt verður í Ringkøbing í Danmark, og umfram...
17-10-2018
Fyrireikingarnar hjá Lars Olsen, A-landsliðsvenjara, og Jóannes Jakobsen, hjálparvenjara til UEFA Nations League dystirnar á útivølli móti Aserbadjan ...
16-10-2018
Tað var betra liðið, ið vann á Ålborg Stadion, tá Danmark og Føroyar fóru á vøllin í seinasta umfarinum í hesari EM-undankappingini fyri U21-landslið....
16-10-2018
- Vit spældu umsíðir ein meira javnan dyst. Í fyrra hálvleiki vóru ikki nógvir kjansir til hvørgan av pørtunum, og í seinni hálvleiki var gongdin tann...
16-10-2018
Mánadagin spældi føroyska U17-landsliðið við gentum fyrsta dystin í innleiðandi EM-undankappingini, sum í hesum døgum er á skránni í Ringkøbing í Danm...
16-10-2018
Farna sunnudag var Ovara vøllur í Gundadali karmur um fótbóltstiltak, serliga ætlað børnum við tilflytarabakgrund. Endamálið við tiltakinum var at gev...
15-10-2018
Klokkan 17:00, føroyska tíð, týsdagin 16. oktober traðkar føroyska U21-landsliðið á vøllin á Aalborg Stadion í Danmark. Samstundis er hetta seinastu f...
15-10-2018
Føroyska A-landsliðið fekk eina veruliga uppreisn í dystinum móti Kosovo, í mun til fyri fýra døgum síðani, tá Aserbadjan fór av Tórsvølli við øllum s...


text:
Tilfarið er tøkt mánamorgunin 13. mars frá kl. 7.45
Fyrstu vikuna (vika 11) t.v.s 13. - 17. mars kann næmingur lata inn eitt avrik til hvørja partsuppgávu.
Seinnu vikuna vika (12) t.v.s. 20. -24. mars kann næmingur lata inn fleiri avrik til hvørja partsuppgávu.
Tilfarið er tungt á netinum, og kann hetta hava við sær, at síðurnar ikki koma so skjótt fram í svar.fo!
Frá 27. mars verður tilfar til komandi próvtøkur og Landsroynd testað, og verður svar.fo tí regluliga stongt í sambandi við hesar testir.
Kunnað verður um hetta á fc-stevnuni Talgildar royndir og á http://provstovan.fo/


text:
- Tíðindi, mentan og ítróttur
Ongar ábendingar um atkvøður
Tingfundurin í morgun byrjaði ikki fyrr enn næstan ein tíma seinni enn ætlað. Orsøkin var ikki ósemja um fiskivinnunýskipanina, men veðrið og koyrilíkindini tarnaðu tingfólkum at koma til arbeiðis.
Andstøðan mælir frá at samtykkja uppskotið, men líkt er til, at Kristin MIchelsen, sum fór av landinum í morgun, hevur klearað við onkran tinglim í andstøðuni. Hetta merkir at ein samgongulimir, sum ætlar at atkvøða ja, ger eina avtalu við ein andstøðulim, sum ætlar at atkvøða nei.
Ivasamt um atkvøður hjá samgongulimum
Semja er heldur ikki í Framsókn um uppskotið, sum tað er orðað nú, og Hanna Jensen, tingkvinna hjá Framsókn, segði við in.fo fyri løtu síðani, at hon ikki vil siga, hvussu hon fer at atkvøða.
Poul Michelsen, formaður í Framsókn, segði fyrr í morgun, at flokkurin fer at fylgja gongdini í dag og kanna, hvat talan er um. Og skulu broytingar gerast, so mugu tær gerast millum aðru og triðju viðgerð, segði hann.
Eingin Kristin
Rógvi Olavson var staddur í løgtinginum fyrrapart, og hann segði við útvarpið at samgongan ikki er heilt fullmannað. 16 fólk eru stødd í Løgtinginum, sum væntandi atkvøða ja til uppskotið um fiskivinnunýskipan.
- Tað letur upp fyri, at andstøðan rýmir av tingfundinum áðrenn atkvøðugreiðsluna seinni í dag ella í kvøld. Tað kann andstøðan gera. Eg hoyrdi eitt andstøðufólk siga, at hann ætlaði ikki at gera hetta, tí tað fór at útseta pínuna, sum hann orðaði seg, segði Rógvi Olavsson.
Hendir tað, at andstøðan rýmir úr tingfundinum, so verður atkvøðugreiðslan útsett, tí tað skulu vera 17 tinglimir til staðar, um ein atkvøðugreiðsla skal fara fram. Tá Kristin Michelsen ikki er til staðar, eru bara 16 fólk eftir, um andstøðan rýmir.
Sí eisini


text:
Nýggjar bøkur/filmar
Ævisøga um systkini Thomas Dinesen og Karen Blixen.
Vit hava fingið tvær bøkur, sum vegleiða foreldrum, hvussu tey hjálpa børnunum at rokna. Onnur er frá 1. - 3. flokk og hin frá 4. til 6. flokk.
"Ståsteder" er framhald at nógv eftirspurdu bókini "Stå fast" hjá Svend Brinkmann.
Bókasavnið eigur nógvar bøkur um ovurviðkvæmi, henda bókin er um mat uttan laktose og gluten.
Kendi danski hondbóltsvenjarin Ulrik Wilbek kemur við sínum hugsanum um talentvenjing..
Um nøkur av teimum mest týðandi tónleikaverkini í søguni.


text:
Kristina Háfoss, March 27, 2015
Kristina Háfoss hevur sett Jørgen Niclasen ein §52a fyrispurning,um at máa grundarlagið undan fíggjarlóg, játtanarlóg og stýrisskipanarlóg
1. Hví kom landsstýrismaðurin í figgjarmálum ikki beinanvegin í Løgtingið við eykajáttan til Heilsumálaráðið, tá tað gjørdist greitt, at neyðugt verður við 10,3 mió. kr. eyka til at rinda rokning, ið Heilsumálaráðið skal rinda sambært dómsúrskurði?
2. Heldur landsstýrismaðurin í fíggjarmálum tað vera í lagi, at landsstýrismaðurin í heilsumálum rindar hesar 10,3 mió. kr. av játtanini til serviðgerð uttanlands, hóast landsstýrismaðurin hevur upplýst, at játtanin á fíggjarlógini ikki røkkur til hesa serstøku rokning, umframt vanliga virksemið til serviðgerð uttanlands?
3. Er hesin framferðarháttur ikki við til at máa grundarlagið undan fíggjarlóg, játtanarlóg og stýrisskipanarlóg?
4. Er hetta í samsvari við játtanarlóg og stýrisskipanarlóg?
5. Hví umhugsar landsstýrið at fáa eykajáttan við fíggjarnevndarskjali, tá Løgtingið er saman og hevur fleiri tingfundir í vikuni?
6. Nær kann væntast at landsstýrið kemur við umbøn um eykajáttan til serviðgerð uttanlands, og hvussu stór væntast henda eykajáttan at verða?
Viðmerkingar
Tað undrar stórliga, at landsstýrið ikki er komið í Løgtingið við umbøn um eykajáttan til at rinda rokning á 10,3 mió. kr., ið eru álagdar Heilsumálaráðnum at rinda í rættinum herfyri.
Løgtingið hevur 4 tingfundir hesa vikuna, og tí hevur verið rúm tíð at viðgera eina eykajáttan frá Landsstýrinum.
Í staðin hevur í fjølmiðlunum verið at frætt, at landsstýrismaðurin í heilsumálum ætlaði at koma í Løgtingsins Fíggjarnevnd við umbøn um fíggjarnevndarskjal. Hetta undrar eisini stórliga. Tí Fíggjarnevndin játtar bert átroðkandi eykajáttanir umvegis fíggjarnevndarskjal, tá Løgtingið ikki er saman, og tá Løgtingið ikki hevur møguleika fyri skjótt at avgreiða eina átroðkandi eykajáttan. Hetta er ikki støðan í løtuni.
Nú frættist so, at landsstýrismaðurin í fíggjarmálum hevur noktað landsstýrismanninum í heilsumálum at koma í Fíggjarnevndina við fíggjarnevndarskjali. Í staðin skal landsstýrismaðurin rinda peningin av eini játtan til serviðgerð uttanlands, hóast landsstýrið veit, at játtanin harvið ikki fer at røkka til endamál sítt samsvarandi fíggjarlógini. Landsstýrismaðurin í heilsumálum upplýsir enntá sjálvur alment, at hann rindar av eini játtan á fíggjarlógini, har tað als ikki er nóg mikið av peningi á til bæði verandi virksemi og til hesa rokning á 10,3 mió. kr. Um landsstýrið velur henda leistin, fyri síðan einaferð seinni í ár at koma við umbøn um eykajáttan – leingi eftir at peningurin er nýttur – gerst Løgtingið til eitt “stempulkontór”, ið onga veruliga ávirkan fær á játtanina.
Henda framferð setir tí eisini av álvara spurnartekin við, hvørt landsstýrið í hesum føri arbeiðir í samsvari við Játtanarlógina og Stýrisskipanarlógina, ið báðar áseta, at ongin útreiðsla má rindast uttan at játtan er til hesa áðrenn. Í Stýrisskipanarlógini verður í § 43, stk. 2 ásett: “Eingin útreiðsla má verða goldin, uttan at heimild er fyri henni í teirri fíggjarlóg, ella aðrari játtanarlóg, ið er í gildi, tá ið ávíst verður.” Og í Játtanarlógini verður í §1 ásett: “Eingin útreiðsla má verða rindað og ikki má verða tikið ímóti inntøku, er játtan ikki útvegað frammanundan”.
Í hesum førinum verður ein útreiðsla rindað, hóast landsstýrið veit, at játtanin ikki gevur rúm fyri hesum, og hóast góðir møguleikar eru fyri, at Løgtingið kann veita eina eykajáttan beinanvegin.
Hetta kann ikki vera rætt. Tí hesin framferðarháttur er við til at máa grundarlagið undan bæði fíggjarlóg, játtanarlóg og stýrisskipanarlóg.
Fyri at fáa lýst málið, verða hesir spurningar settir landsstýrismanninum í fíggjarmálum.
Á Løgtingi, 27. mars 2015
Kristina Háfoss
Løgtingskvinna fyri Tjóðveldi


text:
Sofokles
Sofokles (/ˈsɒfəkliːz/;[1] Grikskt: Eoφokλῆς, Sophoklēs, Forngrikst: [so.pʰo.klɛ̂ːs]; uml. 497/6 – vetur 406/5 f.Kr.)[2] er ein av trimum fornaldargrikskum harmleikaskøldum, hvørs sjónleikir hava yvirlivað. Fyrstu sjónleikir hansara vórðu skrivaðir seinni enn teir hjá Aeschylus, og fyrr enn ella samstundis sum teir hjá Euripides. Sofokles skrivaði meira enn 120 sjónleikir[3] í lívstíð hansara, men bert sjey hava yvirlivað í síni heild: Ajax, Antigone, Kvinnurnar í Trakis, Kong Ødipus, Electra, Philoktetes og Ødipus í Kolonos.[4] Í nærum 50 ár var Sofokles tann best umtókti leikritahøvundurin í dramakappingunum hjá býarstatinum Athen, ið fóru fram í teimum religiøsu hátíðunum í Lenaea og Dionysia. Hann luttók í 30 kappingum, har hann vann 24 og fekk ongantíð verri pláss enn annað pláss. Aeschylus vann 13 kappingar, Euripides vann fýra kappingar.[5]
teir kendastu harmaleikirnir hjá Sofokles eru við Ødipus og Antigone: teir eru kendir sum Theban leikirnir. Sofokles ávirkaði menningina av sjónleiki, har tað mest týðandi var at hann tók ein triðja leikara við, og harvið minkaði hann um týdningin av kórinum í framførsluni av plottinum. Hann menti eisini leiklutirnir (persónarnar) í størri mun enn tað fyrr var gjørt av eitt nú Aeschylus.[6]
Keldur[rætta | rætta wikitekst]
- ↑ Jones, Daniel; Roach, Peter, James Hartman and Jane Setter, eds. Cambridge English Pronouncing Dictionary. 17th edition. Cambridge UP, 2006.
- ↑ Sommerstein (2002), s. 41.
- ↑ Tað nágreiniliga talið er ókent, Suda sigur at hann skrivaði 123, ein onnur forn kelda sigur 130, men tað ber ikki til at siga heilt nágreiniliga, sí Lloyd-Jones 2003, s. 3.
- ↑ Suda (ed. Finkel et al.): s.v. Eoφokλῆς.
- ↑ Sofokles í Encyclopædia Britannica
- ↑ Freeman, p. 247.


text:
Heimahjálp
Heimahjálpin hjá Heimatænastuni er til fyri borgarar, sum hava tørv á persónligari hjálp, røkt ella stuðuli. Heimahjálpin verður veitt sum hjálp til sjálvhjálp og tekur støði í, hvat brúkarin sjálvur megnar. Hjálpin er tí ymisk frá einum húsi til annað.
Tænastan verður veitt sambært løgtingslóg nr. 19 um heimatænastu, eldrarøkt v.m.
Heimahjálp verður veitt fólkum yvir 67 ár – ella við avlamni – sum tørva praktiska og/ella persónliga hjálp.
Fólk kunnu søkja um heimahjálp við at venda sær til skrivstovuna hjá Heimatænastuni og upplýsa navn, bústað, føðingardag og telefonnummar.
Starvsfólk/visitator frá Heimatænastuni vitjar heimið, aftaná at biðið er um hjálp.


text:
Føroyska U19-landsliðið hjá gentum spældi seinasta dystin í EM-undankappingini í Litava í gjár. Dysturin var ímóti litavisku vertunum.
Eftir sera torførar dystir og 0-4 og 0-3 tap ímóti ávíkavist Ukreina og Írlandi, varð lagt upp til ein javnan dyst ímóit Litava, har føroyska liðið hevði góðan møguleika at fáa stig.
Tað var eisini nær við. Litava skoraði einasta málið í dystinum stutt fyri hálvleik, men tað leikaði javnt á, og føroyska liðið hevði fleiri málroyndir enn heimaliðið (10 - 8)
Føroyar endaðu sostatt við ongum stigi eftir vikuna í Litava.
U19 EM Undankapping
09.10.18 - Alytus, Litava
Føroyar - Litava 0-1 (0-1)
Føroyska liðið(4-2-3-1): Eyðgerð R. Mikkelsen - Maria á Lakjuni (`59 Rebekka J. Olsen), Julia Helena Dal Henriksen, Rebekka Eschen Danielsen, Poula Andreasen ('82 Sólvá Strøm Olsen) - Sara Samson Lamhauge, Jensa Kannuberg Tórolvsdóttir - Sanna Svarvadal, Marjun Ó. Danielsen(L), Julia Naomi Mortensen - Mona Rasmusdóttir


text:
Orð: William Hunter
Lag: John H. Stockton
Týtt: Victor Danielsen
1. Hin stóri lækni nær nú er,
hin miskunnsami Jesus;
til hjørtu móð hann uggan ber –
kom, hoyr nú Harran Jesus!
Niðurlag:
Dýrasta navn, í Himli er,
dýrasta navn á foldum her,
dýrasta ljóð, ið sungið er:
Jesus, Jesus, Jesus!
2. Eg leið og doyði fyri teg,
so talar Harrin Jesus;
tú lívið fært við trúgv á meg –
kom, trúgv á Harran Jesus!
3. Øll æra veri Lambinum!
Eg trúgvi nú á Jesus;
Hann sigur vann á deyðanum,
eg liva skal sum Jesus.
4. Sæl var tann stund, tá hann meg fann!
Eg elski Harran Jesus,
eg elski hvønn, ið elskar hann,
eg elski navnið Jesus.
5. Tá savnað kring hans kongastól
vit síggja Harran Jesus,
har eina hann er ljós og sól –
tá syngja vit um Jesus.


text:
- Tað hevur hilnast væl hóast veðrið í ár hevur verið keðiligt. Vit hava havt 30 avlýsingar, og tað er nokkso nógv.
Tað segði Gunnar Skúvadal, sum var gestur í Nón í gjár. Sendingin í útvarpinum vitjaði í Vestmanna í sambandi við Vestmannadagar, sum eru í hesum døgum.
Gunnar Skúvadal, sum rekur Fjørukrønna og skipar fyri túrum við báti, millum annað í Vestmannabjørgini, greiðir frá, at er tað høgætt og tað er brim í Vestmannabjørgunum, ber til at fara suður gjøgnum Vestmannasund og undir Trøllkonufingur á suðursíðuni á Vágalandinum.
- Men í ár hevur verið nógvur útsynningur, og tað er ein ring ætt allastaðni hjá okkum.
Hann sigur at í fjør avlýstu tey 15 túrar, men alíkavæl eru samanumtikið fleiri ferðafólk í ár enn tey vanliga hava havt.


text:
Væleydnaðir Djóradagar
mentan30-05-2018 - 15:57 - Jóanis Nielsen
Seinasta vikuskiftið vóru Djóradagar á økinum hjá Føroya Ríðingarfelag í Havnardali.Sum altíð var tiltakið sera væl vitja, millum 4 og 5 túsind fólk vitjaði tiltakið. Hetta má metast at vera sera flott, tá kappast verður við bátasetevnu, oyggjardagar og fótbóltsdystir.
Fyrireikaranir gleðast um at fólk eru so trúføst og siga at hetta vísir at tað er tørvur á einum tílíkum tiltakið, eitt tiltak sum serliga er ætla til barnafamiljur. Hetta var tjúginda árið at Føroya Ríðingarfelag skipar fyri Djóradøgum. Nevndin fer nú at eftirmeta tiltakið, so tiltakið verður enn betri næsta ár.


text:
Orð: Inetz Andersson
Lag: Rufus Henry Cornelius
Týtt: Jóhan við Neyst
Upprunaheiti: Tänk när släkt och vänner
1. Skjótt er ferðin endað her yvir lívsins vág,
og vit flyta hiðani, verða Gudi hjá.
Livi ella doyggi eg, Jesus kemur brátt
skýnum í,
endar stríð –
og alt verður gott.
Niðurlag: Hugsa, tá tey frelstu savnast uppi har
á tí føgru strond, har eingin deyði slær.
Lambinum og Gudi veiti prís hvør sál.
Burt er sorg
í Guds borg –
komið er á mál.
2. Vinir fóru undan mær heim í gylta stað,
glaðir har teir bíða mær til hin sæla dag.
Jesus turkar burt hvørt tár, sorg ei hagar nær,
ævigt skal
ljóma væl
sigurssongur har.
3. Tváa tíni klæði rein Jesu blóði í,
um tú sælu eiga vilt nú og alla tíð.
Tá vit hoyra lúðurin, hvørvur myrka nátt.
Brúður Krists:
Eitt er vist:
„Jesus kemur brátt!“


text:
Føroyingar royndardjór hjá kinesiskari telefyritøku
Føroya Tele og Huawei hava gjørt samstarvsavtalu, at Føroyar – saman við Hong Kong – skal verða testøki fyri nýggjastu tráðleysu tøknini hjá Huawei. Vandin liggur í, at tøknin hjá kinesisku stórfyritøkuni byggir á mikrobylgjugeisling, sum IARC, stovnurin fyri krabbamein undir WHO í 2011 staðfesti var “møguliga krabbameinselvandi”. Fleiri av granskarunum í IARC siga nú, at mikrobylgjugeisling eigur at koma enn longur upp í vandakategori, sum ‘allarhelst krabbameinselvandi’. Tí er tað óðamannaverk av Føroya Tele og partaeigaranum Føroya Landsstýri, at lata Føroyar blíva eitt tað mest dálkaða...Les Meira


text:
Tíðindaskriv
08.04.2018 - 09:57
Mentan > Mentan > Sjónleikur
'Leitanin eftir at vera' er ein leikur bygdur á tekstir og myndir hjá Katarinu G. Nolsøe, um at finna vegin burturúr angist og depressión. Leikurin hevur frumsýning komandi ár, men longu nú verða áskoðarar bjóðaðir til ókeypis royndarsýning á Tjóðpallinum.Hvat er depressión? Hvussu er tað at hava angist? Finst ein vegur burtur úr tí? Hetta eru spurningar, sum ‘Leitanin eftir at vera’ roynir at varpa ljós á. Við leiki, myndum og tónleiki lýsir leikurin tilgongdina at koma fyri seg eftir depressión. At fara ígjøgnum tað at vera á botninum og einki kunna, til aftur at skapa sær eina tilveru. Leikurin er bygdur á egnar, persónligar upplivingar við sálarligari sjúku. Katarina G. Nolsøe, Gunnvá Zachariasen og Búi E. Dam hava skapt leikin út frá teksti og myndum eftir Katarinu G. Nolsøe.Tað, ið verður sýnt fram nú, er ein skitsa, fyri at vita, hvussu evnið og formurin roynist. Harumframt vilja vit fegin hoyra tykkara meining, spurningar, viðmerkingar og uppskot sum íblástur í komandi arbeiðnum við leikinum. Hetta er sostatt eitt heilt serligt høvi hjá øllum sjónleikaáhugaðum at koma við handan leiktjøldini og fáa eina øðrvísi uppliving á Tjóðpallinum.Leikarar eru Gunnvá Zachariasen og Búi E. Dam. Búi E. Dam ger eisini tónleikin, meðan Katarina G. Nolsøe er høvundur og leikstjóri. Verkætlanin ‘Leitanin eftir at vera’ er eitt samstarv við Tjóðpall Føroya.Opnar venjingar verða á Tjóðpallinum 17. og 18. apríl kl. 18.00. Pláss kunnu bíleggjast á tjodpallur.fo


text:
- Tíðindi, mentan og ítróttur
Nevndarformaður: Misskiltur ótti um Kina
Danskir politikarar hava misskilt ætlanina at byggja nýggjar floghavnir í Grønlandi, sigur nevndarformaðurin í Kalaallit Airports, Jóhannus Egholm Hansen við Sermitsiak.
Kinesiska byggifyritøkan, China Communications Construction Company, er undangóðkend at bjóða upp á arbeiðið at byggja tríggjar nýggjar floghavnir.
Politikarar í danska javnaðarflokkinum, Danska fólkaflokkinum og Vinstra siga, at avleiðingin kann verða, at Grønland verður búskaparliga heft av Kina.
Men hetta er ein misskiljing, sigur Johannus Egholm Hansen.
- Kinesiska fyritøkan er bara við til at bjóða upp á arbeiðið. Hon skal ikki fíggja verkætlanina, sigur hann.
Nevndarformaðurin í Kalaallit Airports samanber støðuna við, at tann, sum byggir eini hús, skyldar ikki teimum, sum smíða, pengar, men bankanum, sum lænir peningin.
- Sama hvør fær arbeiðið, fara vit at kanna lánimarknaðin í Evropa, Amerika og Asia saman við fíggjarliga ráðgeva okkara, Danske Bank, til tess at fáa besta tilboðið.
Hetta kann eisini umfata kinesiskar lániveitarar, men tað hevur einki hevur einki samband við, hvør skal gera arbeiðið, sigur Jóhannus Egholm Hansen.
Í gjár frættist, at ein av undangóðkendu fyritøkunum, sum sleppur at bjóða upp á arbeiðið at gera floghavnirnar í Grønlandi, hevur tikið seg aftur.
Tað er partafelagið Per Aarsleff, sum saman við íslendska Ístaki, er undangóðkent at bjóða.
Felagið vil tó ikki siga, hví tað tekur seg aftur.
Jóhannus Egholm Hansen sigur, at Kalaallit Airports fer ikki at bjóða fleiri feløgum at verða undangóðkend.
Johannes Egholm Hansen er annar føroyingurin í nevndini fyri Kalaallit Airports. Hin er Jákup Sverri Kass, fyrrverandi stjóri í Vága floghavn.
Sí eisini


text:
- Fólk kjakast ikki á sama grundarlagi
06-06-2018
Fosturtøku-kjakið er trupult, tí at fólk eru grundleggjandi ósamd, nær eitt lív er eitt lív, sigur Dorthe Pedersen, lærari í heimspeki
Spurningur um fosturtøku blívur við at spøkja. Tað ger hann enn einaferð. Orsøkin til, at kontroversielli spurningurin aftur sær dagsins ljós, er at Føroyar í næstum yvirtaka persóns- og familjurættin - og uppí tí hoyrir lóggavan um fosturtøku.
Fleiri føroyingar hava givið sína hugsan til kennar á sosialu miðlunum. Eisini hava rørslur fyri og ímóti gjørt seg galdandi í almenna rúminum. Felagsskapurin "Frítt val" byrjaði at savna undirskriftir inn um fría fosturtøku. Eisini tók átakið "Fyri lív" stig til at savna undirskriftir inn ímóti fríari fosturtøku.
Kjakið er trupult, og meiningar ymiskar og sterkar. Tað er heldur ikki løgið, tí kjakið er ikki á sama grundarlagi, tí ómseja er um, nær eitt lív er eitt lív.
Religiónsfilosofisk sæð er Aristoteles orsøkin til, at fosturtøka bæði innan kristindómin og islam er synd, tí hann hevur hendan tankan um "potens" (møguleikar) og "accens" (veruleiki). Tað vil siga, at í øllum livandi er ein stremban eftir lívið/at veruleikagera seg, og hetta eigur ikki at verða oyðilagt sambært Thomas Aquinas, størsti kirkjufaðirin innan katolisismuna, sum tulkaði Aristoteles.


text:
Føroyskt sum fremmandamál
Mál er eitt óundansleppandi fyribrigdi. Líka síðani Bábelstornið hevur mál verið mennniskjanum ein avbjóðing. Millum fremstu avbjóðingingarnar hjá føroyska samfelagnum er tí avbjóðingin at tryggja føroyingum og fólki, her býr, at kunna samskifta á føroyskum í øllum lívsins viðurskiftum her heima á landi, eisini í framtíðini – at forða fyri økismissi og arbeiða fyri økisvinningi.
Mál er eisini heilt einfalt ein týdningarmikil samfelagsspurningur, sum liggur tætt upp at spurninginum um fólkaræði, og sum skal hava viðgerð og raðfesting við játtan á fíggjarlóg landsins.
Eg var til ein part av tiltakinum hjá Tórshavnar kommunu, Diversity Week, í gjár og kommunan skal hava rós fyri at varpa ljós á evnið. Vit eru partur av altjóðagjørda heiminum, og hvussu vit enn skilja hetta heiti, so er í øllum førum greitt, at mentanir møtast sum ongantíð fyrr, ígjøgnum miðlar, men sanniliga eisini í holdi og blóði.
Fremmand arbeiðsmegi er eitt av gandaorðunum, sum verða slongd út, tá ið á stendur í vinnuni. Og fremmanda arbeiðsmegin er longu her! Hvat gera vit í Føroyum fyri at fáa hesi fólk inn í samfelagið á skjótasta og besta hátt, eins og tey, sum eru komin higar til føroyskan maka?
Vit vita, hvussu týdningarmikið málið er fyri at kunna luttaka í einum samfelagi, og tí er alneyðugt, at vit fáa skipað útbúgving í føroyskum sum fremmandamáli, altso, at útbúgva lærarar, so at vit kunnu fáa eitt støðugt og skipað undirvísingartilboð kring landið. Men eisini intensiv skeið, so útlendingar rættiliga skjótt kunnu ferðast frælst í samfelagnum – uttan málsligar forðingar – og harvið geva meiri og integrerast lættari – um tey skulu støðga styttri ella longri. Báðir partar vinna, Føroyar, føroyska samfelagið, føroyska málið OG tey, sum flyta higar.
Vit skylda teimum, sum koma til oyggjarnar, holla undirvísing. Vit mugu seta okkum sjálvum krøv, so vit kunnu bjóða teimum, sum koma, tilboð um føroyskt mál, føroyska mentan. Ikki fyrr enn vit gera tað, ber til at hugleiða um krøv og skyldur, meti eg.
Ábyrgdin fyri føroyskum er okkara! Føroyskt sum fremmandamál er partur av somu heild sum arbeiðið við føroyska móðurmálinum; tað eru einans vit, sum kunnu lyfta hesa byrðina. Avbjóðingin liggur í at taka alt vandamálið upp til viðgerðar og skipa alla málsliga frálæru í eina samanhangandi skipan, har móðurmálið eigur fyrsta plássið, og har øll onnur málundirvísing er skipað í mun til tað.
Amboðini mugu fáast til vega: orðabøkur, skúlabøkur, bókmentir, telduforrit, spøl, útvarps - og sjónvarpssendingar, filmar, fjølbroyttari atgongd til sjónvarpsrásir á ymiskum málum og mangt annað eru sjálvsagdur partur av uppdragnum, um vit skulu náa málinum um føroyskt mál.
Ein savning um føroyska málið og mál í Føroyum er alneyðug. Orkan má nýtast til at byggja upp, og úrslitið verður eftir, hvussu vit megna tað – úrtøkan í mun til íløguna.
· Vit mugu taka sterkari leiðslu í avbjóðingini “føroyskum sum fremmandamáli”
· Vit mugu granska og gera kanningar í føroyskum sum fremmandamáli
· Vit mugu útbúgva undirvísarar serskilt til hesa uppgávuna
· Vit mugu fáa eina samskipandi eind, sum er meira fokuserað á økið, enn vit kenna tað higartil
· Vit mugu seta satspening av – og seta kvalitetskrøv
· Vit mugu gera námsætlanir, lýsa førleikastig betur eins og stigvøkstur teirra eftir altjóða leisti
· Vit mugu útvega undirvísingartilfar
· Vit mugu viðurkenna og arbeiða við, at føroyskt sum fremmandamál er týðandi partur av arbeiðinum at seta á stovn Vaksnamannaútbúgving
Eitt hugtak innan málfrøði eitur “language shift” / “málskifti”, og tað merkir, at ein mentan knappliga skiftir mál, og tað kann henda eftir eitt ættarlið. Um vit misrøkja føroyskt sum fremmandamál, so gera vit ikki nóg mikið fyri at fyribyrgja einum málskifti í Føroyum!
Vit mugu ikki gloyma, at allir tilflytarar geva føroyska samfelagnum okkurt! Bakar Hansen, William Sloan, Jack Kampmann, Dorethe Bloch, Gordhan Rajani, Nikolas Kapnas, Sharon Weiss, , Philippe Carré, fransiskanaranonnurnar, Kristian Blak, Monika Stauss Joensen, Piotr Krakowsky, Kirsten Brix, Bernharður Wilkinson, og mong onnur. Tey eru ein fantastiskur møguleiki fyri okkara land!
Hanna Jensen, Føroya Løgting


text:
28. Feb 2018
Hevur tú hug at verða partur av tí fantastiska spælinum, er møguleiki at luttaka sum dómari ella hjálpardómari. Í næstum verður skeið her vesturi, helst yvir nøkur kvøld, íalt 15 tímar.
27. Feb 2018
Við vøllin á Dungasandi í Sørvági verða í hesum døgum nýggj ljós á nýggjum mastrum sett upp. Tann fyrsta av fýra er liðug og lýsir nú. Tær nýggju mastrarnar eru fýra metur hægri enn tær gomlu.
25. Feb 2018
07 Vestur-kvinnur spældu sín næsta venjingardyst. Móti blandaðum liði frá ÍF/Víkingi vunnu vit 4-3 eftir at hava verið aftanfyri 0-2. Hetta er annar dysturin í fyrireikingini til 2. deild, sum byrjar í apríl.
22. Feb 2018
Afturkomnir av venjingarlegu í Danmark, har seinni dysturin, móti Holstebro, endaði við 3-2 tapi, hava vit júst spælt veningardyst á Skála. Í sera vánaligum líkinum, taptu vit 3-1. Dann skoraði málið.
21. Feb 2018
07 Vestur styrkir enn meira um ungdómsarbeiðið, nú Svenn Olsen úr Gøtu tekur við sum høvuðsungdómsvenjari í felagnum, og gerst annar ungdómsvenjarin í fulltíðarstarvi. Við hesum stigið undirstrikar 07 Vestur sítt framsøkni ungdómsarbeiðinum.
18. Feb 2018
Fríggjakvøldið spældu kvinnurnar fyrsta venjingardystin, og vunnu greitt á EB/Streymi/Skála, sum vunnu bæði 1. og 2. deild í fjør. Dysturin varð spældur 3x 30 minuttir, tvær ferðir hálvan vøll og at enda eina ferð 2/3-vøll og úrslitini vóru ávíkavist 4-0, 2-2 og 3-0.
15. Feb 2018
Fyrri dysturin á venjingarleguni í Skive endaði við 2-1 tapi fyri Herning Fremad, hóast Ken legði okkum á odda 1-0 miðskeiðis í øðrum hálvleiki.
10. Feb 2018
Eitt sera viknað 07 Vestur-lið tapti í dag mói EB/Streymi. Eftir hálvleikstøðuna 0-2, gjørdist endaliga úrslitið 1-4. Hørður Egilsson skoraði okkara mál.


text:
Endiliga bleiv tað 1. desember, so nú er tað veruliga lov at lurta eftir jólatónleiki!
So hvat er meira passandi at leggja út í dag, enn ein jólaplaylista við tí allarbesta jólatónleikinum?
Á playlistanum eru sangir, sum vit á redaktiónini dáma sera væl, og sum veruliga fáa okkum í jólahýr.
Teir flestu sangirnir minna okkum á góðar og hugnaligar tíðir saman við familju og vinfólki. Og sjálvandi eru eisini nakrir sangir, ið eru góðir at syngja við til. Eitt nú "All I Want for Christmas is You" hjá Mariah Carey og "Last Christmas" hjá Wham!
Ein av okkara skribentum, Birita Matras Petersen, sigur, at hennara yndis jólasangur er "O Holy Night" við Katie Melua.
- Hennara tulking av sanginum er so flott og rein! Men um eg skal velja ein tíðarleysan jólasang, so má tað vera “Happy Xmas (War Is Over)” hjá John Lennon og Yoko Ono. Sangurin vísir á frið, og eg føli ordiliga jólafriðin, tá eg lurti eftir sanginum.
Yndis sangurin hjá Heidi Lindenskov Róadóttir er "Christmas Lights" hjá Coldplay.
- Coldplay eru so genialir, og hesin sangurin er mín fasti 1. desember sangur!
Rókur Herup Olsen sigur, at hansara yndis lag er "Carol Of The Bells."
- Mær dámar hann væl, tí hann er daprari enn aðrir jólasangir. Mann kann kalla tað eitt risa mood kill, men eg veit ikki, mær dámar tað væl.
Hoyr jólaplaylistan hjá redaktiónini her:


text:
Wednesday, March 18, 2015
Marknaðir við mongum høvdum
Nú “marknaðurin” í innanhýsis merking er við at gerast eitt stórt buzzorð í Føroyum, kann hóskandi spyrjast um ikki meira fokus í orðaskiftinum um fiskivinnu nýskipanir átti at verðið sett á tann veruliga marknaðin úti í heimi.
Orðaskiftið um nýskipanir í fiskivinnuni hevur í seinastuni alsamt meira hongt seg í tað sum verður nevnt “marknaðurin” — fleiri og fleiri tykjast vera komin til sannføring um, ella trúgv á, at ein sokallað marknaðargrundað skipan fyri útlutan av veiðiloyvum fer sjálvandi at borga fyri búskaparliga og samfelagsliga bestu loysn ið finnast kann. Spurningurin er mestsum vorðin eitt høvuðstema, uttan mun til at royndirnar frá slíkum skipanum kring heimin eru sera fáar og alt annað enn sannførandi.
Hetta er eitt retoriskt rák sum tykist íkomið ikki minst orsakað av drúgvum átaki hjá nøkrum búskaparfrøðingum, sum í fleiri ár hava fingið rættiliga kritikkleysan stuðul fyri sínum sjónarmiðum frá t.d. tíðindaredaktiónunum á KvF og Miðlahúsinum. Um hetta átti at fingið avleiðingar á røttum stað, serliga tá talan er um public service tíðindatænastu fyri tvungið avgjald, er ein spurningur sum kundi verðið tikin upp fyri seg við høvi.
Men lat okkum á hesum sinni heldur hyggja eitt sindur at tí ørkymlan í hugtøkum sum tykist valda fyri tíðina tá tað kemur til kunning, tíðindi og orðaskifti um fiskivinnuna. Her er greitt at fólk frá ymiskum síðum tosa ymiskt mál hóast tað skal eitast at fyriganga á føroyskum. Marknaður, kappingarføri, samfelagsbúskapur, tilfeingi — hugtøk sum hesi verða brúkt í heilum, men ofta verður gingið lætt um júst hvat fyri merking ið skal liggja í orðunum. Fólk renna á leistum við sterkum vendingum og beinhørðum argumentum sum taka støði í slíkum orðabrúki uttan heilt at geva sær far um at ‘mótparturin’ ið skal hoyra boðskapin kanska als ikki fær somu meining burturúr.
Eitt er meining og merking, eitt annað sómi og virðing. Tað sigst at bert 10 prosent av øllum ósemjum millum fólk hava beinleiðis samband við innihaldið í tí sum partarnir siga hvør við annan, meðan heili 90 prosent eru tengd at mátanum ið tingini verða søgd uppá. Um tað passar akkurát ella ikki, well — tað skaðar neyvan at hugsa tankan at okkurt kann vera um tað.
Langsiktað?
Sum sagt tykist “marknaðurin” at vera blivin fastur táttur í diskussiónini um fiskivinnuna, og einki forgjørt í tí. Men ofta verður eftir øllum at døma als ikki hugsað um tann marknað sum fyri fiskivinnuna altíð hevur verið einasti veruligi marknaður í samanhanginum, nevniliga marknaðurin fyri fisk og fiskavørur — t.d. hálvfabrikat so sum avhøvdaður frystur makrelur, feskt upsaflak, saltað toskaflak, fryst sildaflak og hvørt av sínum. Eitt virki í Føroyum kann hava leiklutin sum fyrsti keypari og virðisøkir gjarna vøruna munandi, men tann endaligi marknaðurin er í útlandinum.
Har úti liggja føroyskar fiskivinnu fyritøkur í kapping við fyritøkur úr øðrum londum, ikki minst okkara grannalondum. Hóast ta stóru altjóðagerðina sum hevur eyðkent flest allar vinnur tey seinnu árini, so verður marknaðurin fyri sjómat framvegis (sum so mangir aðrir marknaðir) í stóran mun uppfataður og organiseraður út frá geografiskum ymiskleika.
Fiskur er nevniliga annað og meira enn rávøra. Keyparar vilja vita hvat slag tað er, hvar tað hevur svomið, um veiðin er skipað burðardygt og ábyrgdarfult, um havumhvørvið er reint og annað mangt — har er altíð ein frásøgn sum hongur uppií.
Soleiðis sær veruleikin út hjá teimum sum virka í fiskivinnuni, tað veri seg innan veiði, framleiðslu ella sølu. Og tað er har ið inntøkurnar av fiskvinnuni stava frá. Her vilja fólk í vinnuni vísa á at hendan virðisketan er alt annað enn sjálvfylgja og er bæði tíðarkrevjandi og torfør at byggja upp. Her kunnu vit so samstundis staðfesta at ikki fyrr enn í ár — við keypinum hjá Christian í Grótinum av Larsen Seafood í Týsklandi — er tað eydnast føroyingum at fáa fastatøkur á allari virðisketuni, frá veiði til lidna vøru á hillunum í supermarknaðum.
Tað er kanska lættari fyri føroyingar flest at lena seg afturá, lata tað almenna selja rættindi á uppboð fyri hægst bjóðandi og lata marknaðirnar klára restina. Men hvat hendir við royndunum og serkunnleikanum, og hvat hendir við nærsamfelagnum runt um kring oyggjarnar, um vit avreiða alla processina fyri nakrar skjótt vunnar krónur, hvat verður av teimum stóru búskaparligu ringvirknaðum vit hava av fiskivinnuni — er tað yvirhøvur langsiktað at fokusera fremst á at fáa pengar inn í landskassan í fyrsta liði?
Ikki Hunger Games
Soleiðis verður í tí vinnupolitiska orðaskiftinum sipað til “marknaðin” sum nakað ið skal snúgva seg um kapping millum føroyingar um at sleppa fram at veiðrættindum. Her ljóðar eitt argument at jú størri fíggjarlig krøv ið verða sett teimum fyritøkum ið vinna sær slík rættindi, jú betri og effektivari verða somu fyritøkur. Hetta kann tó lættliga misskiljast ella uppfatast sum løgið, møguliga av tí at tess leiðandi talsfólk eftir øllum at døma argumentera út frá reint teoretiskum premissum, sum fólk í vinnuni antin ikki skilja ella uppfata sum spekulativt tvætl ella tað sum verri er. Kann tað hugsast at samspæl og viðtal við vinnuna hevði kunnað gjørt tað lættari fyri búskaparfrøðingar at greitt frá sínum sjónarmiðum upp á ein máta sum fólk í vinnuni kunnu taka til sín?
Tórheðin Jensen, frá Varðanum, legði nýliga fram eitt mótargument sum snýr seg um at tað kann neyvan gera føroyskar exportørar meira kappingarførar úti á marknaðinum at teir noyðast at gjalda eyka fyri rættindi at fiska, sum kappingarneytar í okkara grannalondum sleppa undan.
Svarið hann fær tykist vera at marknaðurin er ikki har úti men her heima — at prísurin úti í verðini er sum hann er uttan mun til okkara fyritøkur og hvat tær gera, og at effektiviteturin hjá hesum fyritøkum verður mentur einans við innanhýsis kapping um atgongd til fiskin við hjálp av miðsavnaðari uppboðssølu. Víðari verður sagt at tey “dugnaligastu” fiskireiðaríini má vera tey sum hava best ráð at yvirbjóða onnur; men lítið er at síggja til nakra seriøsa greining av hvat tílík innanhýsis kapping vil innibera í praksis fyri útflutningsvinnu og samfelag annars í einum so lítlum landi sum Føroyar.
Fyri fleiri verður tað ein gáta hvussu eitt slíkt upplegg skal skiljast — neyvan ein Darwinsk konspiratión um at lúka so hart í landslagnum at so fáir aktørar sum møguligt skulu kunna yvirliva, neyvan heildur óreinar maktpolitiskar planir um eitt Hunger Games scenario; men hvussu skal tað lesast? Tey flestu í fiskivinnuni munu ikki síggja maximum mjólking í fyrsta liði sum skilabestu leið at velja.
Orðaskiftið um nýskipanir í fiskivinnuni hevur í seinastuni alsamt meira hongt seg í tað sum verður nevnt “marknaðurin” — fleiri og fleiri tykjast vera komin til sannføring um, ella trúgv á, at ein sokallað marknaðargrundað skipan fyri útlutan av veiðiloyvum fer sjálvandi at borga fyri búskaparliga og samfelagsliga bestu loysn ið finnast kann. Spurningurin er mestsum vorðin eitt høvuðstema, uttan mun til at royndirnar frá slíkum skipanum kring heimin eru sera fáar og alt annað enn sannførandi.
Hetta er eitt retoriskt rák sum tykist íkomið ikki minst orsakað av drúgvum átaki hjá nøkrum búskaparfrøðingum, sum í fleiri ár hava fingið rættiliga kritikkleysan stuðul fyri sínum sjónarmiðum frá t.d. tíðindaredaktiónunum á KvF og Miðlahúsinum. Um hetta átti at fingið avleiðingar á røttum stað, serliga tá talan er um public service tíðindatænastu fyri tvungið avgjald, er ein spurningur sum kundi verðið tikin upp fyri seg við høvi.
Men lat okkum á hesum sinni heldur hyggja eitt sindur at tí ørkymlan í hugtøkum sum tykist valda fyri tíðina tá tað kemur til kunning, tíðindi og orðaskifti um fiskivinnuna. Her er greitt at fólk frá ymiskum síðum tosa ymiskt mál hóast tað skal eitast at fyriganga á føroyskum. Marknaður, kappingarføri, samfelagsbúskapur, tilfeingi — hugtøk sum hesi verða brúkt í heilum, men ofta verður gingið lætt um júst hvat fyri merking ið skal liggja í orðunum. Fólk renna á leistum við sterkum vendingum og beinhørðum argumentum sum taka støði í slíkum orðabrúki uttan heilt at geva sær far um at ‘mótparturin’ ið skal hoyra boðskapin kanska als ikki fær somu meining burturúr.
Eitt er meining og merking, eitt annað sómi og virðing. Tað sigst at bert 10 prosent av øllum ósemjum millum fólk hava beinleiðis samband við innihaldið í tí sum partarnir siga hvør við annan, meðan heili 90 prosent eru tengd at mátanum ið tingini verða søgd uppá. Um tað passar akkurát ella ikki, well — tað skaðar neyvan at hugsa tankan at okkurt kann vera um tað.
Langsiktað?
Sum sagt tykist “marknaðurin” at vera blivin fastur táttur í diskussiónini um fiskivinnuna, og einki forgjørt í tí. Men ofta verður eftir øllum at døma als ikki hugsað um tann marknað sum fyri fiskivinnuna altíð hevur verið einasti veruligi marknaður í samanhanginum, nevniliga marknaðurin fyri fisk og fiskavørur — t.d. hálvfabrikat so sum avhøvdaður frystur makrelur, feskt upsaflak, saltað toskaflak, fryst sildaflak og hvørt av sínum. Eitt virki í Føroyum kann hava leiklutin sum fyrsti keypari og virðisøkir gjarna vøruna munandi, men tann endaligi marknaðurin er í útlandinum.
Har úti liggja føroyskar fiskivinnu fyritøkur í kapping við fyritøkur úr øðrum londum, ikki minst okkara grannalondum. Hóast ta stóru altjóðagerðina sum hevur eyðkent flest allar vinnur tey seinnu árini, so verður marknaðurin fyri sjómat framvegis (sum so mangir aðrir marknaðir) í stóran mun uppfataður og organiseraður út frá geografiskum ymiskleika.
Fiskur er nevniliga annað og meira enn rávøra. Keyparar vilja vita hvat slag tað er, hvar tað hevur svomið, um veiðin er skipað burðardygt og ábyrgdarfult, um havumhvørvið er reint og annað mangt — har er altíð ein frásøgn sum hongur uppií.
Soleiðis sær veruleikin út hjá teimum sum virka í fiskivinnuni, tað veri seg innan veiði, framleiðslu ella sølu. Og tað er har ið inntøkurnar av fiskvinnuni stava frá. Her vilja fólk í vinnuni vísa á at hendan virðisketan er alt annað enn sjálvfylgja og er bæði tíðarkrevjandi og torfør at byggja upp. Her kunnu vit so samstundis staðfesta at ikki fyrr enn í ár — við keypinum hjá Christian í Grótinum av Larsen Seafood í Týsklandi — er tað eydnast føroyingum at fáa fastatøkur á allari virðisketuni, frá veiði til lidna vøru á hillunum í supermarknaðum.
Tað er kanska lættari fyri føroyingar flest at lena seg afturá, lata tað almenna selja rættindi á uppboð fyri hægst bjóðandi og lata marknaðirnar klára restina. Men hvat hendir við royndunum og serkunnleikanum, og hvat hendir við nærsamfelagnum runt um kring oyggjarnar, um vit avreiða alla processina fyri nakrar skjótt vunnar krónur, hvat verður av teimum stóru búskaparligu ringvirknaðum vit hava av fiskivinnuni — er tað yvirhøvur langsiktað at fokusera fremst á at fáa pengar inn í landskassan í fyrsta liði?
Ikki Hunger Games
Soleiðis verður í tí vinnupolitiska orðaskiftinum sipað til “marknaðin” sum nakað ið skal snúgva seg um kapping millum føroyingar um at sleppa fram at veiðrættindum. Her ljóðar eitt argument at jú størri fíggjarlig krøv ið verða sett teimum fyritøkum ið vinna sær slík rættindi, jú betri og effektivari verða somu fyritøkur. Hetta kann tó lættliga misskiljast ella uppfatast sum løgið, møguliga av tí at tess leiðandi talsfólk eftir øllum at døma argumentera út frá reint teoretiskum premissum, sum fólk í vinnuni antin ikki skilja ella uppfata sum spekulativt tvætl ella tað sum verri er. Kann tað hugsast at samspæl og viðtal við vinnuna hevði kunnað gjørt tað lættari fyri búskaparfrøðingar at greitt frá sínum sjónarmiðum upp á ein máta sum fólk í vinnuni kunnu taka til sín?
Tórheðin Jensen, frá Varðanum, legði nýliga fram eitt mótargument sum snýr seg um at tað kann neyvan gera føroyskar exportørar meira kappingarførar úti á marknaðinum at teir noyðast at gjalda eyka fyri rættindi at fiska, sum kappingarneytar í okkara grannalondum sleppa undan.
Svarið hann fær tykist vera at marknaðurin er ikki har úti men her heima — at prísurin úti í verðini er sum hann er uttan mun til okkara fyritøkur og hvat tær gera, og at effektiviteturin hjá hesum fyritøkum verður mentur einans við innanhýsis kapping um atgongd til fiskin við hjálp av miðsavnaðari uppboðssølu. Víðari verður sagt at tey “dugnaligastu” fiskireiðaríini má vera tey sum hava best ráð at yvirbjóða onnur; men lítið er at síggja til nakra seriøsa greining av hvat tílík innanhýsis kapping vil innibera í praksis fyri útflutningsvinnu og samfelag annars í einum so lítlum landi sum Føroyar.
Fyri fleiri verður tað ein gáta hvussu eitt slíkt upplegg skal skiljast — neyvan ein Darwinsk konspiratión um at lúka so hart í landslagnum at so fáir aktørar sum møguligt skulu kunna yvirliva, neyvan heildur óreinar maktpolitiskar planir um eitt Hunger Games scenario; men hvussu skal tað lesast? Tey flestu í fiskivinnuni munu ikki síggja maximum mjólking í fyrsta liði sum skilabestu leið at velja.
Subscribe to: Post Comments (Atom)


text:
Løgmaður setur ProVita-ráðstevnu
Politikkur26-04-2018 - 23:00 - Jóanis Albert Nielsen
Løgmaður setur ProVita-ráðstevnu um mannavirði og avleiðingar av fosturtøku
Í morgin og leygardagin verður stór ráðstevna í Østrøm sum felagsskapurin Pro Vita skipar fyri.
Evnið á ráðstevnuni er mannavirði og avleiðingar av fosturtøku. Hesi evni í fosturtøkuspurninginum eru merkt av tabu, og tí setir ProVita fokus á tey, við fyrilestrum á høgum fakligum støði við fyrilestrahaldarum úr Onglandi, Skotlandi, Danmark og Norra.
Ráðstevnan verður sett av løgmanni Aksel V. Johannesen fríggjadagin
27. apríl kl. 10.00.
Mynd: http://www.lms.fo/fo/kunning/til-fjolmidlar/myndasavn-logmadur/
Skrá:
Fríggjadagin 27. apríl:
10.00 Vælkoma og Aksel V. Johannesen, setir ráðstevnuna
10.15 Fyrilestur við John Smeaton: “Hví fosturtøka ikki skuldi verið loyvd í Føroyum”
11.15 Kaffi
11.30 Fyrilestur við Sølvi Marie Risøy við støði í hennara PhD ritgerð: “Hvørjar upplivingar hava kvinnur, tá ið frávik verða staðfest hjá fostrinum og støða skal takast til úrveljandi (selektiva) fosturtøku?
12.30 Ábit
13.15 Fyrilestur við Clarie Bremner: “Hvørja hjálp kunnu tey fáa, ið líða av seinárini av fosturtøku?”
14.00 Kaffi
14.30 Samanumtøka og samrøða
15.00 Endi
Leygardagin 28. apríl:
10.00 Vælkoma
10:15 Fyrilestur við Peter Øhrstrøm: “Samspælið millum lívsáskoðan og etiska grundgeving”
11.15 Kaffi og spurningar
11.30 Fyrilestur við Emmet Dooley (serliga ætlaður ungdómi): “Hvussu vinna hjarta og sinni gjøgnum samrøðu við ein í senn?”
12.30 Ábit
13.15 Fyrilestur við Ludvig Nessa: “Nær verður eitt menniskja eitt menniskja? Um avleiðingarnar av fosturtøku”
14.00 Samanumtøka og samrøða
15.00 Endi
Tiltakið er ókeypis og ikki er neyðugt við tilmelding.
Sí meira á heimasíðuni og Facebook hjá Pro Vita.


text:
Orð: Petur Jacob Sigvardsen
Viðmerking: Yrktur 23. september 2008.
So mangur her á fold vil hirði verða
og seg í mannaeygum miklan gera.
Men hirðar valdast, tú mást vera varin,
tí annars kanst tú verða illa farin.
Her vilja úlvar Harrans fylgi ræna
og leigusveinar verða tí at bana.
Tí ræður um at biðja og at vaka,
so leigusveinur onga sál skal saka.
Men her í heimi ferðast hirði góði,
sum keypti oss við sínum offurblóði.
Hann fegin okkum verja vil og leiða
til himna heim, har vit ein bústað eiga.
Tað er bert Jesus, vinur vár vil vera,
sum okkum elskar, byrðarnar vil bera.
Í fylgi hans ei villast vit á vegi,
tí oss við lið hann er á hvørjum degi.
Vit kenna hirðans rødd í hesum heimi,
ver henni lýðin, sál, í sorg og gleimi.
Og einaferð, tá allar røddir tagna,
skal hirðans rødd oss vekja upp til fagnað.


text:
NSSK fundur í Føroyum
Í døgunum frá 29. septembur til 4. oktobur høvdu sjúkrarøktarfrøðilesandi á Setrinum vitjan av 8 sjúkrarøktarfrøðilesandi úr hinum Norðurlondum, hetta í samband við árligan fund í NSSK (Nordens Sygepleje Studerende Kontaktforum).
Felagið Føroyskir Sjúkrarøktarfrøðingar er limur í norðurlendska felagsskapinum SSN (Sygeplejerskernes Samarbejde i Norden) og skift verður millum londini at vera vertur. Vit, sum lesa sjúkrarøktarfrøði í Norðurlondum, hava eitt undirfelag kallað NSSK (Nordens Sygepleje Studerende Kontaktforum), og eina ferð árliga møtast vit lesandi samstundis.
Árligi fundurin var hesa ferð hildin í Føroyum. Í døgunum 29. septembur til 4. oktobur høvdu vit vitjan av 8 sjúkrarøktarfrøðilesandi úr Norðurlondum; 2 úr Norra, 2 úr Danmark, 2 úr Íslandi, 1 úr Svøríki og 1 úr Finnlandi og vit báðar Daniella Joensen og Jórun Maria L. Dalbø umboðaðu sjúkrarøktarfrøðilesandi í Føroyum. Tað landið, sum húsar fundinum, skal eisini gera skránna til fundin við evnum, ið vit halda vera áhugaverd. Millum evnini, sum vóru sett á skránna, vóru møtiskylda, eftirmetingarhættir og fakligur identitetur.
Eisini vóru vit á vitjan á Sjúkrarøktarfrøðideildini í Jónas Broncks gøtu, har lestrarvegleiðari okkara Johild Dulavík vísti okkum runt á deildini. Hon greiddi frá útbúgvingini og hvussu hon er skipað. Millum annað er okkara útbúgving 1/2 ár longri enn flestu av hinum londunum (Bachelor of Science in Nursing) og vit nýta eindir, ístaðin fyri semestur. Hesum vísti norðurlendsku næmingarnir stóran áhuga fyri og kanska serliga læruúrtøkurnar hjá okkum vóru teimum áhugaverdar, tí teirra er ikki eins skipað sum okkara.
Daniella Joensen flokkur 2015 og Jórun Maria L. Dalbø flokkur 2016
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Avreiðingartølini fyri 2009 vísa, at árið í fjør gjørdist nakað lakari enn 2008. Samlaða avreiðingarnøgdin varð nakað tann sama, meðan avreiðingarvirðið minkaði um 130 milliónir ella 14%.
Eisini tá samanborið verður við seinastu 10 árini sæst, at avreiðingarvirðið í 2009 er tað lægsta hesi árini. Hetta tíðarskeið varð 2002 tað besta árið, tácavreiðingarvirðið nærkaðist 1,4 milliardum. Tað er nærum 600 milliónir hægri avreiðingarvirði, enn avreitt varð fyri í fjør.
Nøgd og virði 2009 í mun til 2008
Samlaða nøgdin av botnfiski varð áleið tann sama í 2009 í mun til 2008. Av teimum týdningarmestu botnfiskasløgunum var væl minni avreitt av hýsu og nakað minni av toski, meðan fleiri tons av upsa komu uppá land. Samantalda virðið á botnfiskinum minkaði 18% - serliga avreiðingarvirðið á toskinum og hýsuni fall í 2009. Avreiðingarvirðið á upsanum varð yvir tvífalt tað toskurin varð avreiddur fyri í 2009.
Avreidda nøgdin og virðið á flatfiski varð eitt vet minni í fjør í mun til 2008.
Fleiri tøl eru at finna í Hagtalsgrunninum


text:
Kelda: hmr.fo
Sirið Stenberg vísti somuleiðis á tey átøk, sum eru gjørd fyri at fremja grøna orkuskiftið, eitt nú, at hitapumpur og elbilar nú eru frítiknir fyri meirvirðisgjald. Eisini vísti hon á uppskotið um at differentiera elprísir til hitapumpur og elbilar og at ein arbeiðsbólkur í løtuni leggur síðstu hond á frágreiðing við ætlanum fyri, hvussu orkumálini kunnu røkkast.
Eftir ráðharrafundin undirskrivaði landsstýriskvinnan vegna Føroyar eina felags fráboðan um, at Norðurlond skulu ganga á odda at gera orkuframleiðsluna alt meira grøna til tess at tálma útlátið av vakstrarhúsgassum.
Felags fráboðanin tekur støði í París-sáttmálanum frá 2015 og Heimsmálunum hjá Sameindu Tjóða fyri burðardyggari menning.
Norðurlendski ráðharrafundurin varð hildin í Lund í Svøríki í sambandi við stóru altjóða orkuvikuna í Keypmannahavn og Malmø, nú Clean Energy Ministerial 9 og Mission Innovation 3 koma saman at fremja grøna orkuskiftið. Á hesum fundum hittast orkuráðharrar frá øllum G20 londunum umframt Norðanlondum at skifta orð um framtíðar orkupolitikk á heimsstigi.


text:
Sylvia Sivertsen, sjúkrarøktarfrøðingur 02.08.2018 (21:03)
Hvat er eitt fostur?
Í Sosialinum, 1.august 2018, førir landstýriskvinnn í familjumálum, Siri Steenberg, fram, at tíðin er búgvin at taka málið um fosturtøku upp. Hon leggur eisini upp til eitt djúptøkið samfelagsligt kjak um henda viðkvama spurning. Landstýriskvinnan mælir til, at øll sjónarmið verða lýst siðiliga. Tað gagnar ikki endamálinum, at vit leggja okkum í hvør sína skotgrøv og fáa eitt svarthvítt kjak, leggur hon dent á.
Skal tað hepnast okkum at kjakast siðiliga, mugu vit fyrst viðurkenna, at tað er einsentralur spurningur, ið skilir partarnar sundur í tvær skotgravir. Tað, sum skilir partarnar er nevniliga spurningurin um hvat eitt fostur er. Í tí einu skotgrøvini eru tey, ið halda uppá at fostrið er eitt livandi menniskja við somu rættindum, sum tú og eg, frá tí tað er gitið í móðurlívi. Í hinari skotgrøvini eru tey, ið ikkihalda, at fostrið er eitt livandi menniskja við somu rættindum sum tú og eg, frá tí tað er gitið í móðurlívi.
Av tí at kjakið byggir á tvær fullkomiliga ymiskar fatanir, verður kjakið kolasvart og kritahvítt.
Vísindin staðfestir, at fostrið er eitt menniskja, frá tí tað er gitið í móðurlívi.
(Kelda: https://lozierinstitute.org/a-scientific-view-of-when-life-begins/)
Um vit skulu gera okkum vónir um eitt djúptøkið kjak um fosturtøku, har vit ikki liggja í hvør síni skotgrøv, so er neyðugt fyrst at semjast um, hvat eitt fostur er.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Myndir: Vesturskin endaði við einum braki
Mentan02-09-2018 - 11:10 - Jóanis Albert Nielsen
24. august byrjaði mentanarvikan í Vágum Vesturskin, og hon endaði í gjár við einum braki. Útvið 1000 fólk runnu og gingu hálvmarathon um morgunin, og fleiri góð og spennandi tiltøk vóru á skránni ígjøgnum allan dagin.
Mentanarvikan endaði við Vágagongu. 8 tónleikaframførir vóru. Katrin á Borg var í Miðvágs kirkju. Hips um Haps spældu í Broadway. Holgar og Tórfríð vóru í Smiðjuni. Jórunn og Hans vóru á Gamla hotellinum. Kvæði var í Beitinum. Ghostriders í Listastovuni, og til síðst framførdi Vágaverk á miðstaðarøkinum í Miðvági.
Vágagongan var sera hugnalig og fleiri 100 fólk vóru til tær ymisku framførslurnar í gjárskvøldið.
Sigast má at Vesturskin hevur verið sera væl fyriskipað av Visit Vágar, saman við Sørvágs og Vága kommunu.


text:
Suðuroyar Sparikassi hevur í 2016 havt ein vøkstur í inn- og útlánum á ávikavist 2,0 % og 5,5 % og eitt yvirskot á 0,9 mió. kr. áðrenn skatt sammett við 0,8 mió. kr. í 2015. Solvensurin hjá Suðuroyar Sparikassa
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Menniskjan vil heldur líða enn at viðganga, at hon hevur skeivt"
Søren Kierkegaard


text:
Talur
Talandi tøgn frá Thorning
03. Okt 2013
Hevur felagsskapurin við Føroyar nakað virði fyri Danmark? Vanligi danin er líkasælur. Og politikarar bara endurtaka somu tómu flosklar. Danir mugu nú seta orð á, hvønn týdning ríkisfelagsskapurin hevur fyri teir – um hann hevur nakran týdning.
les meir
Føroyingar eru heimins tjørnuvíkingar
16. Sep 2013
Brúgvin við Streymin ímyndar tað, okkum tørvar: Samstarv millum bygdir, samstarv millum oyggjar - og samstarv millum Føroyar og onnur lond. Tala hildin 15.09.13 í sambandi við at brúgvin við Streymin fyllir 40 ár.
les meir
If you respect my dollar, you must respect my person
10. Sep 2013
Føroyingar fáa fleiri milliardir í blokkstuðli og liva av tí, teir eta av Danmarkar útrættu hond. Soleiðis hugsa nógvir danir. Sum er gera vit einki fyri at broyta hesa fatan.
les meir
Flaggið fylgir fleskinum
18. Des 2012
Danir tykjast líkasælir um Føroyar. Tað kann fáa stóran týdning, um olja verður funnin og blokkstuðulin hvørvur, segði Sjúrður Skaale undir viðgerðini av donsku fíggjarlógini
les meir
Føroyingar fáa rætt til barna- og ungdómsveitingar í Danmark 1. januar
28. Nov 2012
Í dag hevur lógin, sum tryggjar føroyingum útisetum rætt til sosialar veitingar í Danmark, verið til 1. viðgerð á Fólkatingi. Niðast í tekstinum er leinkja til videobrot av røðuni, sum Sjúrður Skaale helt til viðgerðina í dag og av tí, sum sosialministarin segði um málið.
les meir
Videobrot: Í Arktis mugu Grønland og Føroyar vera stýrandi
12. Okt 2012
Danmark má ansa eftir ikki at taka yvirtikin málsøki aftur gjøgnum politikkin í Arktis - og verður konflikt millum ES og arktisku londini, má Danmark lata áhugamálini hjá Grønlandi og Føroyum vera stýrandi, segði Sjúrður Skaale til orðaskifti um Danmarkar strategi í Arktis á Fólkatingi í gjár.
les meir
Nógv er komið burturúr í summar
04. Okt 2012
Vit hava fingið nógv úrslit í summar, og samstarvið hevur verið gott. Men tað er ein misskiljing, tá danskir leiðarar siga ríkisfelagsskapin byggja á donsku grundlógina, segði Sjúrður Skaale á Fólkatingi í dag, 4. oktober. Hann hevði annars bæði rís og rós til stjórnina – og legði ES undir valdsmisnýtslu
les meir
Føroyingarnir eru leys missil á fólkatingi
30. Mai 2012
Tala hjá Sjúrði Skaale undir endaorðaskiftinum á Christiansborg í dag.


text:
- Tíðindi, mentan og ítróttur
Selja ullina
Búnaðarstovan fer nú undir at selja ullina, sum varð savnað inn í ullarmóttøkuni í summar. Tað skrivar Búnaðarstovan á heimasíðuni.
Í fyrstu syftu verður talan um at selja ull í leysari vekt, tað vil siga í smáum mongdum heilt niður í 10 kg í einum sekki.
Ullin er býtt uppí tveir flokkar.
Fyrsta flokka ullin er skild í 6 ymiskar náttúrulitir, svart, hvítt, ljósamorreytt, ljósa- og myrkagrátt og flekkutt.
Onnur flokka ullin eru blandaðir litir.
Ullin í fyrsta flokki er væl egnað til alt ullararbeiði, sigur Búnaðarstovan.
Sí eisini


text:
Vísindagreinin snýr seg um eina kanning, ið lýsir myndina av støðuni viðvíkjandi laksalús í føroyskum alibrúkum.
Í september í fjør, tá Hannes Gislason umboðandi Fiskaaling helt fyrilestur á altjóða ráðstevnu í Írlandi um laksalús, varð hann boðin at skriva grein til eina evnisútgávu í vísindatíðarritinum, Journal of Fish Diseases, við laksalús sum høvuðsevni.
Kanningin er gjørd á Fiskaaling, har Hannes Gislason starvast sum parttíðargranskari, og á Fróðskaparsetri Føroya, har hann er professari í kunningar- og samskiftistøkni, og hevur dátugreining, hagfrøði og bioinformatik sum síni granskingarøki.
Úrslitini í greinini eru býtt í tveir partar. Fyrri parturin snýr seg um eitt modell, ið kann simulera gongdina í lúsatølum og tann ofta stutta virknaðin av lúsaviðgerðum, eins og gerð av forsøgnum um lúsatøl ein til tveir mánaðir fram í tíðina. Seinni parturin viðger nýggjar tíðarseriugreiningar við atliti til at finna vakstrartíðina hjá laksalús í føroyskum sjóhita.
Greinin inniheldur eisini metingar um nøring av laksalús við ymiskum markvirðum fyri kynsbúnar lýs, eins og leggur upp til kjak um nýggju kunngerðina um laksalús. Síðani grundgevur greinin fyri at minka um smittutrýstið við at lækka markvirðið fyri kynsbúnar lýs, eins og áseta markvirði fyri yngri lýs. Og síðst, men ikki minst, at umhugsa mørk fyri nøgdina av fiski í alibrúkunum.
Vísindaliga greinin verður róst av ummælarunum í tíðarritinum, har ein teirra gevur greinini hesi skoðsmál:
“Tað eydnast heilt greitt at røkka málinum við kanningini. Nevniliga at menna eitt hagfrøðisligt modell av teljidátum fyri laksalýs, at simulera støðið fyri vaksnar kynsbúnar lýs, umframt at simulera og soleiðis skilja tær lítið virknu viðgerðirnar, sum verða nýttar í royndini at basa lýsnum. Eg eri sera hugtikin av kanningini, modellinum og dátuviðgerðini, og talan er um eina týdningarmikla kanning, ið kann fáa stóran týdning fyri alivinnuna í Norðuratlantshavi.”
Sum granskari, knýttur at Fiskaaling, hevur Hannes Gislason hagfrøðisliga greinað og modellerað lúsateljingar hjá Fiskaaling. Endamálið var at simulera gongdina í lúsatølunum og tann ofta stutta virknaðin av viðgerðum ímóti laksalýs. Hetta fyri vónandi betur at kunna skilja og hjálpa til við at minka um lúsatrupulleikan.
– Fyri hesa granskingina vóru regluligu lúsateljingarnar hjá Fiskaaling á føroyskum alibrúkum sera týdningarmiklar, eins og góða samstarvið við alivinnuna, ið loyvdi almannakunngering av lúsadátum fyri dulnevnd aliøki. Eitt nú vístu leiðarar, djóralæknar og onnur starvsfólk í alivinnuni stóra vælvild og áhuga fyri at luttaka og kjakast um lúsaforsøgnir og modellering av laksalús á fundum um lúsatrupulleikan á Fiskaaling, sigur Hannes Gislason.
Úrslitini og góðu ummælini av vísindaligu greinini geva ábendingar um, at eitt týðandi føroyskt granskingararbeiði innan laksalús – til gagns fyri bæði føroysku og altjóða alivinnuna – er greitt úr hondum.
Kelduávísing til vísindagreinina:
Gislason H. Statistical modelling of sea lice count data from salmon farms in the Faroe Islands. J Fish Dis. 2017;00:1–21.
Leinkja:
http://rdcu.be/yNq8
(Leinkja riggar á teldu, men ikki umvegis snildfon)


text:
Johan Dahl hevur svarað Høgna Hoydal viðvíkjandi mykinessiglingini
Her í mai mánað, tá ið mykinessiglingin byrjar, hevur báturin Jósup, ið varð bygdur til hesa farleið, verið tikin úr siglingini. Ístaðin er Jósup fluttur til at røkja aðra leið fyri Strandferðsluna. Mykinesfólk hava ímeðan havt eitt munandi meira óhøgligt flutningsfar.
Høgni spurdi m.a., hvussu tað ber til, at mykinesfólk í tíðarskeið fáa verri tænastu á eini farleið, sum er útboðin til privat at røkja. Tað tykist undrunarvert, um ongar treytir eru settar í sáttmálanum um at halda tænastustøðið við ávísum flutningsfari. Og tað tykist sum mismunur, at farleiðin til Mykinesar skal fáa verri tænastu, tí egnaði báturin verður bjóðaður fram at røkja sigling til aðrar oyggjar fyri strandfaraskip, sum skal í dokk. Frammanundan hevur Mykines bert sjóvegis farleið frá mai til august, og at tann egnaði báturin er tryggjaður til at sigla hetta avmarkaða tíðarskeiðið, átti at verið sjálvsagt.
Spurningurin og svarið hjá Johan Dahl kann lesast á hesi leinkju:
http://www.logting.fo/casewrittenquestion/listDoc.gebs?caseWrittenQuestion.id=516&menuChanged=55


text:
Fámjin aftur best røktaða bygd
Kommunufelagið hevur avgjørt, at løna Runavíkar kommunu og Fámjins kommunu fyri sínar tilmeldingar til Umhvørvisátakið.
Fámjins kommuna hevur meldað bygdina til ”best røktaðu bygd”. Grundgevingin fyri at løna Fámjins kommunu er, at bygdin sum heild er sera væl hildin og tað sæst at bygdafólkini eru góð við sína bygd. Nýggi vatnbrunnurin vísir hvussu sera væl náttúran kann goyma. Bakkaverjan er eitt prýði fyri bygdina, men av tí at náttúrukreftirnar leggja eftir seg ger, at tað ikki er eitt liðugt arbeiði, men krevur áhaldandi viðlíkahald. Nýggja viðalundin, har fleiri hundrað trø eru plantað, kann verða bindiliðurin millum býlingarnar. Nú er bara at bíða eftir at tey vaksa og veita skjól og frøði.
Runavíkar kommuna hevur meldað fríøkið við Prestá til ”best fyriskipaða náttúruøkið”. Grundgevingin fyri at løna tilmeldingina er, er at talan er um gott tiltak, sum bygdafólkini sjálvi hava tikið stig til og eisini sjálvboðin taka aktivan lut í arbeiðinum at gera Prestá til eina frítíðarperlu. Økið bjóðar uppá fleiri møguleikar í framtíðini, við fornminnum sunnanfyri Prestá og strandøkið niðanfyri, har fuglalívið kann bliva fjøltáttari.


text:
Upp til tríggjar rentuhækkingar afturat í ár02-03-2006
Fíggjardeildin í Sparikassanum metir, at tvær-tríggjar rentuhækkingar verða afturat í Europa í ár. Tað er niðurstøðan, eftir at danski Tjóðbankin og Europeiski Meginbankin í dag hækkaðu rentuna 0,25 prosent upp í 2,50 prosent. Higartil hava Føroyar verið í serstøðu, hvat rentuni viðvíkir
Fert tú at læsa tína rentu?02-03-2006
Nú ábendingar eru um, at rentustigið er hækkandi, er vert at umhugsa, um rentan á bústaðarláninum skal læsast
Trý gullkorn frá vinnulívsmanni27-02-2006
Vinnulívsmaðurin Gunnar Justinussen hevur trý góð ráð til teirra, sum skulu keypa fyritøkur: Halt fast um einfeldi, tryggja tær ræði á fastogn, og samstarva við ein peningastovn, ið ber skjótt at við fíggingum
Økt fokus á handil við fyritøkum27-02-2006
Áhugin fyri sonevndum ættarliðsskiftum og handili við fyritøkum er øktur eftir evnisfundin í Sparikassanum fyri viku síðani
Sparikassin metstórt avlop annað árið á rað21-02-2006
Samtakið Føroya Sparikassi hevði eitt gott ár í fjør við einum avlopi áðrenn skatt upp á 164,2 milliónir krónur. Virksemið hjá Føroya Sparikassa er í stórum vøkstri, og í 2005 vann Sparikassin umleið ein triðing av inntøkum sínum uttan fyri Føroyar


text:
Rebekka Fuglø og Andrias Hansen vunnu samlaðu vetrarkappingina. Vit fara at skriva eina grein um tað eitt sindur seinni, tá øll stigini er tald upp og klár at leggja út.
Tað eydnaðist tó hvørgum teirra at vinna seinasta umfarið, sum var FM í 10 kilomtra landavegsrenning. Roysnið bjóðaði 10 umfør av flatari renning inni í Runavíkini leygardagin, og úti við 70 rennarar settu stevnu uttan fyri Kiosk Vár, har startskotið brast klokkan 15.03.
Besti føroyski langteinarennarin er væl fyri, nú færri enn 100 dagar eru til oyggjaleikirnar
Hóast Rebekka setti eitt dyggiligt persónligt met, og á fyrsta sinni rann undir 39 minuttir, so var tó langt fram á fyrsta plássið. Tí til dagsins renning var eingin mætari enn Marna Egholm komin til Føroya at vísa sítt kynstur, sum er at renna sera skjótt sera leingi. Tað gjørdi hon eisini leygardagin, og var klárt fremst av kvinnunum. Tað gjørdist talan um eina kvalitetstíð, og við 36.31 min leggur hon seg á triðja pláss á danska styrkilistanum fyri 2017. Duruta R. á Lofti vann bronsuna.
Hjá monnunum var tað Jan Elmar Sørensen, sum sprakk avstað, og vildi hava nógva ferð frá byrjan. Tað var ikki leingi, so hevði hann rist ringasta kappingarneytan av sær. Andrias royndi tað hann var mentur at trýsta Jan Elmar, men hesin seinni var væl fyri á degnum. Hóast hann gramdi seg um livurhøgg longu frá trimum kilometrum, sást hetta ikki aftur í avrikinum. Javnar kilometur-tíðir stórt sæð allan vegin bjargaðu honum sigurin, FM-heitið og nýtt persónligt met við 33.38 min.
Eisini Jan Elmar er har, sum hann skal vera, nú stutt er til oyggjaleikir
Julian Gregersen og Eirikur Hansen stríddust eisini fyri at náa oddin, men máttu tó taka til takkar við harða stríðið um triðja og fjórða plássið, sum Julian vann.
Øll úrslitini síggjast her
Myndirnar, sum Jóannes Poulsen tók, síggjast her
(skrivað: Hallur)
…to be continued….


text:
Eirikur Lindenskov 08.08.2018 (22:04)
Guðrun Sólja fer á festival
Guðrun Sólja Jacobsen gjørdist heimskend í Føroyum – og Danmark við – tá hon í 2003 tók lut í Stjerna for en aften, sum DR skipaði fyri. Guðrun Sólja gjørdi ikki mætari enn at vinna kappingina, og eingin ivi var um, at her var talan um eina rødd í serflokki.
Guðrun Sólja hevur støðugt fingist við tónleik síðani tá. Einstakar útgávur hava verið, og hon hevur eisini sungið til nógv tiltøk, umframt at hon dagliga starvast við tónleikafrálæru, har nýggir sangspírar kunnu fáa undirvísing frá einum av okkara allar fremstu innan yrkið.
Hóskvøldið spælir Guðrun Sólja Jacobsen á Summar Festivalinum í Klaksvík.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kjølbro - lív og virki
Innihald: Virki og virksemi ; Vinnuliga virksemið byrjar ; Skipasøgan ; Trolararnir hjá Kjølbro ; Útróður og Kjølbro ; Stríðið um havnarlagið ; Virksemið á Skála ; Salt- og klippfiskur ; Ísfiskur ; Sildafiskiskapurin ; Nýggjur fiskiídnaður ; Hermetikkvirkið ; Kósavirkið gjørdist framtíðin ; Samband við bygdir ; Fiskaútflutningur ; Farma- og ferðamannaskip ; Handlarnir hjá Kjølbro ; Onnur virki hjá Kjølbro ; Klaksvík undir seinna heimsbardaga ; Fígging og fíggjarheimurin ; Stríðið fyri rættindum í Grønlandi ; Politikarin Kjølbro ; Kjølbro og fiskimenn ; Kjølbro sum privatpersónur ; Heimið á Biskupsstøð ; Áhugamál og ítriv ; Patrónurin og klientar hansara ; Kjølbro og samkoman ; Læknastríðið - ein beiskur biti ; Fólk rundan um Kjølbro ; P/F J.F. Kjølbro - seinastu árini ; Tikið saman um Kjølbro


text:
Dagfinn Olsen 15.04.2018 (20:24)
Pipar og Salt vitja Suðuroynna
Á sinni sungu teir um Suðuroy, sum mundi doyð.
Og teir hava síðstu vikurnar fylt Norðurlandahúsið fleiri ferðir, men ásannandi, at enn kunnu ikki øll koyra til Havnar til eina framførslu við Pipar og Salt, so hava teir tikið avgerð um at vitja Suðuroynna.
Pipar og Salt framføra í Vági týskvøldið 17/4-2018 klokkan 19.00. Framførslan verður í VB húsinum, har Sjúrður og Jákup hava tónleikaran Kim Hansen við sær.
Atgongumerkini til framførsluna verða seld í VB húsinum í morgin, mánadagin, frá klokkan 16.00 til 20.00.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Býráðsfundur 25.03.2010
Býráðslimir:
Magnus Rasmussen, formaður
Sæunn Ó. Hansen, næstformaður
Klæmint Østerø
Bjarni Kjeld
Arnfinn Langgaard
Bárður Kass Nielsen (fyri Karl Rasmussen)
Kristian Gaardbo
Fríðbjørg Weihe
Hans Jákup Johannesen
Kári E. Jacobsen
Ikki møtt:
Beinta Olsen
1.
J. nr. 521 – 10/00118
Bátafelagið á Skála søkir um at fáa gjørt træbrúgv í sunnaru síðu í bátahylinum á Skála.
Ummæli frá Teknisku deild:
Tekn. deild mælir til at góðkenna viðlagda projektuppskot df. 17/2-2010 og mælir har umframt til at taka upp samráðingar við umsøkjaran um ognarviðurskifti og rakstur av brúnni.
-Vinnu- og havnanevndi hevur á fundi 15/03-2010 samtykt at játta 20.000 kr sum stuðul til tilfar við hesum treytum:
01. Brúgvin verður ogn kommununar tá ið arbeiðið er liðugt.
02. Arbeiðið skal gerast við eftirliti og góðkennast av Tekiska deil
Viðv. umsókn um stuðul til grundøki varð samtykt, at kommunan tekur málið upp aftur tá málið er aktuelt.
-Býráðið hevur á fundi 25/03-2010 samtykt at taka undir við tilráðingini frá Vinnu- og havnarnevndini.
-Einmælt samtykt-
2.
J. nr. G 265d – 04/00007
Teknisstovan v/Eyðun Petersen, søkir 09/09-09, vegna Frithleif Olsen, um byggiloyvi til íbúðar-bygning við 8 íbúðum á matr. nr. 265d Glyvra bygd. Ætlanin er tillagað byggiætlanina eftir loyvinum frá kommununi 03/03-04 og 05/10-07.
Fyri at arbeitt kann verða víðari við ætlanini má vegaføringin til økið verður avgreidd.
-Byggi- og býarskipanarnevndin hevur á fundi 20/01-2010 mælt til at gera gjøgnumgrevstur av vegi til grundøki, (smb. kort í málinum).
-Nevndarformaðurin í Byggi- og býarskipanarnevndin hevur á fundi 17/02-2010 kunnað nevndina um fund við ráðgevaran hjá umsøkjaranum, um galdandi veghædd og bygningshædd.
Byggi- og býarskipanarnevndin mælir til at taka upp samráðingar við eigaran um at kommunan keypir stykkið. Er eigarin ikki sinnaður at selja kommununi stykkið, verður mælt til at halda fæst við tilráðingina frá 20. januar 2010
-Býráðið hevur á fundi 24/02-2010 útsett málið.
-Byggi- og býarskipanarnevndin hevur á fundi 17/03-2010, aftaná samráðingar við eigaran, mælt til at kommunan keypir grundøkið og at økið verður útlagt sum F-øki.
-Býráðið hevur á fundi 25/03-2010 samtykt at taka undir við tilráðingini frá Byggi- og býarskipanarnevndini og at undanfarnu samtyktir um byggiloyvi fella burtur.
-Einmælt samtykt-
Klæmint Østerø tók ikki lut í viðgerðini av málinum.
3.
J. nr. G 233i – 10/00081
Nes Sóknar Handverkarafelag søkir 10/02-10 um loyvi at broyta takkonstruktiónina á húsum tierra á matr. nr. 233i Glyvra bygd soleiðis, at teir kunnu fáa fulla etaguvídd á loftinum.
Ummæli frá Teknisku Deild:
Grundstykkjavíddin er 295 m2, grundflatuvíddin á húsunum er 117m2, 2 fullar hæddir eru í húsinum og partvís loft.
Nýtingarstigið er nú 234:295=0,79>0,60, gólvvíddin er 56 m2 ov stór.
Um loftið verður hækkað verður nýtingarstigið 351:295=1,19>0,60, gólvvíddin verður 174 m2 ov stór. Býráðið hevur fyrr loyvt stórt frávik í nýtingarstiginum á sama øki, nevnliga matr. nr. 239.
Vísandi til omanfyri standandi, og serliga til frávikið á matr. nr. 239, mælir TD til at loyva Nes Sóknar Handverkarafelag at broyta reisingina soleiðis, at teir fáa eina fulla hædd á loftinum.
-Byggi- og býarskipanarnevndin hevur á fundi 17/03-2010 mælt til at taka undir við tilráðingini frá Tekn. deild, tó við teirri treyt at kvisturin ikki verður í fullari breidd.
-Býráðið hevur á fundi 25/03-2010 samtykt at taka undir við tilráðingini frá Byggi- og býarskipanarnevndini.
-Einmælt samtykt-
4.
J. nr. T 88 – 09/00464
Agnar Olsen søkir 26/04-09 um loyvi at leggja tak á ein part av túninum millum sethúsini matr. nr. 88 í Runavík og bilhúsið hjá Johan Hammer.
Ummæli frá Teknisku deild:
Fyrra skitsurnar luku ikki til treytinar viðgerð, og varð umsøkjarin biðin um nærri upplýsningar.
Støðumyndin vísir ikki bert tak, men eisini at bilhús skal verða undir takinum, samlaða víddin av bilhúsinum verður sostatt 122 m2 størri enn sethúsini.
IV Kapittul 3. Gr. stk. 4 sigur at ”bilhús og onnur úthús sum eru føst í húsini verða tald við í nýtingarstigið” .
Nýtingarstigi fyri B-økini er 0,30 og er nýtingarstigi fyri matr. nr. 88 við bilhúsunum er 314m2 /1.316 m2 = 0,24<0,30 í lagi. Tekn. deild hevur frænir av, at HGV er farið inn í verandi bilhús við sínum virksemi, og kundi tað bent á at bilhúsið, sum verður uml. 218 m2, verður ein verkstaður. Tað er loyvt at hava vinnuvirksemi inni á B-økinum, um so er at virksemið ikki órógvar grannalagið. -Byggi- og býarskipanarnevndin hevur á fundi 17/03-2010 mælt til at geva byggiloyvi. -Eftir áheitan frá formanninum í byggi- og býarskipanarnevndini varð málið tikið av skrá tí nærri kanningar skulu gerast. 5.
J. nr. T 1b – 10/00113
Fuglø Arkitektar søkja í skrivi 10/03-2010 um byggiloyvi til 2 íbúðarlonir (18 íbúðir) á matr. nr. 1b í Runavík.
Ummæli frá Teknisku Deild:
Við skrivi df. 10/03-10 søkir Sp/f VIST, Glyvrar, um byggiloyvi til 2 lonir við í alt 18 íbúðum.
Nýtingarstigið er 1.390/4430 = 0,31>0,40, í lagi. Kjallari verður ikki taldur við í nýtingarstigi á B-økjunum.
Tekn. deild mælir til at játta umsóknina.
-Byggi- og býarskipanarnevndin hevur á fundi 17/03-2010 samtykt at taka undir við tilráðingini frá Tekn. deild.
-Býráðið hevur á fundi 25/03-2010 samtykt at taka undir við tilráðingini frá Byggi- og býarskipanarnevndini.
-Einmælt samtykt-
6.
J. nr. 243 – 10/00141
TN Bygging søkir við skrivi df. 17/03-2010, vegna fimleikafelagið Støkk, um endaligt byggiloyvi til Støkkhøll á matr. nr. 734c Tofta bygd smb. tekningum df. 17/03-2010.
-Byggi- og býarskipanarnevndin hevur á fundi 17/03-2010 útsett málið.
Ummæli frá Teknisku deild:
Tekn. deild mælir til at játta byggiloyvi, sambært innsendu tekningum, treytað av at brunaviðurskiftini verða í lagi.
-Byggi-og býarskipanarnevndin hevur á fundi 25/03-2009 mælt til at játta byggiloyvi á matr nr. 734c Tofta bygd, treytað av at brunaviðurskiftini verða ílagi.
Mælt verður frá at ganga umsóknini um at leggja matr nr 734c og 734a (Tofta bygd) saman til eitt matr. nr.
-Býráðið hevur á fundi 25/03-2010 samtykt at taka undir við tilráðingini frá Byggi- og býarskipanarnevndini.
-Einmælt samtykt-
7.
J. nr. 105 – 10/00112
Fíggjarligur stuðul til ítróttarfeløgini í kommununi 2010.
-Mentanarnevndin hevur á fundi 16/03-2010 mælt til, at tey feløg ið hava søk,t fáa stuðul eftir sama leisti sum seinasta ár.
-Býráðið hevur á fundi 25/03-2010 samtykt at taka undir við tilráðingini frá Mentanarnevndini.
8.
J. nr. 001 – 10/00142
Búmerkið hjá Runavíkar kommunu.
Uppskot frá Krea til nýtt búmerki, sum er gjørt meira einkult í mun til gamla búmerkið sum Jacob Petersen (Jacob og Verkstaðnum) hevur teknað í 1989.
-Fíggjarnevndin hevur á fundi 18.03.2010 samtykt at taka undir við uppskotinum til nýtt búmerki.
Býráðið hevur á fundi 25/03-2010 samtykt at taka undir við tilráðingini frá Fíggjarnevndini.
-Einmælt samtykt-


text:
Sverri Egholm
23.08.2016 - 16:58
Tíðindi > Vinna & Tøkni > Tøkni & vísindi
Vit brúka tað øll hvønn tað á ein ella annan hátt - Internetið. Tó er tað ikki ein serligur dagur fyri internetið, tí tað bleiv til longu 60'unum.
Men í dag eru tað 25 ár síðani, at fyrsta heimasíðan á internetinum nakrantíð kom út alment. Heimasíður, sum vit kenna tær eru á sokallaða "World Wide Web". Tað er eisini stytt WWW og er ein plattformur á internetinum. Tað var eingilsmaðurin Tim Berners-Lee, sum gjørdi fyrstu heimasíðuna, sum eingin hevði givið sær fær um í dag. Talan var um eina heimasíðu við einfaldum teksti og leinkjum. Sí mynd niðanfyri.
Soleiðis sá fyrsta heimasíðan nakrantíð út.
6. august 1991 er annars ein dagfesting sum gongur aftur í samband við World Wide Web. Og tað var eisini tá at heimasíðan á fyrsta sinni var løgd út, men ikki fyrr enn 23. august kom síðan út alment.
Fyrsti navnaambætarin í uttanfyri Evropa var í Amerika og kom nakrar mánaðar seinni - síðst í 1991 - á Standford Linear Accelerator Center í Kalifornia.
Í 1993 gjørdist World Wide Web veruliga alment og sostatt kundu gera sínar egnu heimasíður og hava servarar koyrandi. Internetið vaks í stórum stíli og við árslok í 1994 vóru 10.000 navnaambætarar settir upp við 10 milliónum brúkarum.
Í dag er internetið ovurstórt og tað ber ikki til at ímynda sær ein heim uttan. Alt frá at lesa tíðindi, lesa og síggja tað nýggjasta frá tínum vinfólki og vanligt samskifti hevur alt flutt seg yvir á netið.
Hvussu sær tað út um 25 ár?
25 ár kann virka lutfallsliga stutt, men alt gongur við rúkandi ferð á tí tøkniliga økinum, og fyri nógv er tað at kalla ógjørligt at fylgja við menningini. Hvussu tað verður tey næstu 25 árini, er sera ringt at meta um. Bara fyri stuttari tíð síðani var uppringt samband púra vanligt, men við tøknini í dag hava tey flestu atgongd til internetið 24 tímar um samdøgrið. Telefonin verður brúkt meira enn nakrantíð áður og hendan gongdin tykist ikki til at steðga. Heldur hinvegin, tí miðlar sum Instagram og Snapchat hava veruliga fingið fatur á teimum ungu, sum brúka í tímavís á hesum miðlum dagliga. Miðlar, sum í tí stóra heila bara virka á telefonini.
Tað er væl hugsandi at telefonir framvegis vera ein stórur partur av internetinum eins og tær eru blivnar í dag, men allarhelst er okkurt annað nýtt komið tá, sum er uppaftur smartari.


text:
Á tiltaki í Vinnuhúsinum í dag varð frágreiðing um sjóvinnuveitingar løgd fram. Úrslitið vísti greitt, at vakstrarmøguleikar eru innan føroyskar sjóvinnuveitingar, og hetta hevur týðandi búskaparliga ávirkan á føroyska samfelagið.Frágreiðingin sigur m.a., at virksemið innan sjóvinnuveitingar er vaksandi í Føroyum.
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tað er bara eitt verri enn, at fólk tosa um ein. Tað er, at eingin tosar um ein"
Oscar Wilde


text:
Um 4 fólk standa á hvørjum fermetri, tvs. at hvørt fólk hevur 50 x 50 cm at standa á, er tað í Føroyum pláss fyri: 4 fólk/m² x 1.399.000.000 m² = 5,6 mia. fólk.
Í 1994 var fólkatalið í heiminum komið upp á 5,6 mia., so til tá hevði verið pláss. Fólkatalið í heiminum veksur árliga við 78 mió., svarandi til fólkatalið í Týsklandi.
Tann 12. okt. 1999 var fólkatalið í heiminum 6,0 mia., so tá hevði tað verið heldur trongligt í Føroyum.
Fólkatalið í heiminum júst nú.
Flaggdagur 2000 (Mynd: Stein Fossá)
Um hesar 6 mia. tóku saman lógvatak (= 1 metur), so høvdu tey rokkið:
6 mia. fólk x 1m / 40 mió. m = 150 ferðir runt jørðina.
Hvørt ár veksur fólkatalið í heiminum svarandi til:
78 mió. / 40 mió. = 2 ferðir runt jørðina.
Um øll í Føroyum tóku saman hendur, hevði longdin verið 47 km. Hetta svarar nøkulunda til longdina á Streymoynni.


text:
Líknandi greinar
Í kvøld verður konsert á vágni
Summar Festivalurin bjóðar flótandi konsert í kvøld Í kvøld verður upphiting til Summar Festivalin við konsert á vágni í Klaksvík. Hetta var roynt fyrstu ferð í fjør og riggaði serstakliga væl. Hesaferð verður tað songkvinnan úr Mikladali, Ingibjørg Hansen, ið fer at syngja. Saman við henni spæla tónleikararnir Pætur við Keldu og Ólavur Jakobsen. Framførslan Les meira…
Lars Løkke Rasmussen vísir stóra respekt fyri Abdel Aziz Mahmoud, sum er samkyndur og muslim
Kæmpe respekt for, at Abdel investerer sig selv i en så vigtig kamp for ligestilling og tolerance. Det burde ikke være så svært, men det ER det. Desværre. Alene af den grund er det afgørende, at modige rollemodeller tør stå frem og kæmpe for fundamentale rettigheder som friheden til at tro, tænke og elske som Les meira…
Myndir tiknar í morgun runt Klaksvík
Fór ein biltúr fyri løtu síðani ella rættari sagt klokkan 07.00 og tók hesar myndir av Klaksvík. SáH


text:
Orð: J.P. Gregoriussen
Lag: Í Føroyum er hart um vetrartíð
1. So líður mót vári við vætu og sól,
kærkomin er tann varmin.
Tað tiðnar nu aftur, sum frysti um jól,
nú fjálgast um mannabarmin.
2. Jørðin kvaklast, og nálin sprettur,
og mannabarmurin flónar,
lívliga blóðið í æðrum sprettur,
eingin á pallinum dovnar.
3. Har reisist hvør á stinnan legg,
veturin um er lopin,
upp fara hurðar á víðan vegg,
heimurin stendur nú opin.
4. Bóndin hann breiðir sín víða favn,
Gud lati ei armarnar lúgvast!
Unglingar ferðast frá havn til havn,
skipini út skulu búgvast.
5. Skipini skulu í havið leggja
út á tann streymin stríða,
dugandi menn hvønn annan eggja,
eingin vil longstur bíða.
6. Sigla teir út, teir Føroya menn,
gullið av botninum draga,
men luft og hav vísa hvassar tenn,
ymist er ymsum lagað.
7. Sigla teir víða um Føroya hav
og royna við Íslands strendur,
fiskin teir veiða úr djúpum kav’,
har roynast fimar hendur.
8. Er ein bundin við havið við bond,
hugurin víða ferðast,
stundum í himli, stundum við lond,
og so um, hvat heima man gerast.
9. Heima strevast alt fólkið sum best,
sjálv mamman við barni á armi,
tó hon skuldi nú ikki orkað mest;
men lív birtir kærleiksvarmin.
Her er tað land, sum mær hóvar.Goym tekstin


text:
Foss-el er ein heildarveitari av el-tilfari. Tarra kjarnuøki er søla av el-tilfari, kaðalum, ljósbúnaði og ljóskeldum. Foss-el venda sær, við hesum vørum,serliga til el-innleggjarar, elektrikarar, verkstaðir, skipasmiðjur, skip, handlar, byggimarknaðir og almennar stovnar og fyritøkur. Foss-el hava eisini eitt stórt úrvæl av LED arbeiðsljósum, og annan útbúnaða, sum vendir sær til báta- og bileigarar.
Foss-el hava 20 ára royndir, og eini goymslu á uml. 4.000 vøru-nummrum, sum kunnu síggjast á heimasíðuni kunnu teir veita eina
skjóta og góða tænastu, kring alt landið.
Vit á Appnet ynskja Foss-el hjartaliga tillukku við nýggju heimasíðuni.
Vitja heimasíðuna her http://foss-el.fo/


text:
Skrivað hevur: Birita Matras Petersen
Sylvia Plath var ikki nógv øðrvísi enn aðrar ungar kvinnur í USA. Hon varð fødd í Boston í 1932 og sleit barnaskógvar sínar á forstaðarøkinum í Boston. Henni dámdi væl at skriva, og í 1950 fór hon á Smith College. Evnarík og ágrýtin sum hon var, fekk hon møguleika at starvast í New York í ein mánað hjá konufólkablaðnum Mademoiselle. Hetta burdi verið ein dreymur fyri eina unga kvinnu, ið dámdi at skriva, men stórbýurin fekk hana at kenna seg øðrvísi og tunga í huga, hóast tíðin í New York átti at veita henni gleði. Nógv bendir á, at hon lýsir seg sjálva og egnar royndir ígjøgnum skaldsøguna The Bell Jar, ið snýr seg um unga kvinnu, ið eitur Esther og hennara stríð við sálarsjúku. Ígjøgnum Esther lýsir Plath tíðina í glæsiliga stórbýnum soleiðis: ”I felt very still and very empty, the way the eye of a tornado must feel, moving dully along in the middle of the surrounding hullabaloo.” Hetta vísir á, at Sylvia Plath longu í ungum árum var døpur í huga og hevði torført at koma til sættis ímillum glógvandi ljósini og stórbýarmeldurin.
Hóast hon var dugnalig við penninum, og hevði eina familju og eitt heim eins og flest aðrar kvinnur í fimmtiárunum, bardist hon við tunglyndi, og í 1963 doyði hon fyri egnari hond. Hon gjørdi sjálvmorð við einum gassovni bert fáar vikur eftir, at The Bell Jar varð givin út, og í dag verður deyði hennara ofta tulkaður sum ein ímynd av uppreistrinum ímóti patriarkatinum, men møguligt er, at hetta bert var skjótasti mátin hjá henni at flýggja undan sálarsjúkuni. Fleiri vilja vera við, at maður hennara Ted Hughes, ið ofta verður lýstur sum ein bøðil, spældi stóran leiklut í avgerð hennara, um at gera enda á sær. Kortini er ilt at siga, hvat motiveraði hana at stinga høvdið inn í ovnin og anda síðsta andadrátt. Í øllum førum vísur hetta á, at hon hevði tørv á hjálp. The Bell Jar er einasta skaldsøgan, ið Sylvia Plath skrivaði, og í dag verður hon mett sum eina perlu innan bókmentir.
Í dag verður meira granskað í sálarsjúku, sum er høvuðsevnið í The Bell Jar. Við gransking hava vit fingið størri innlit í sálarsjúkur og tess avbjóðingar. Samanbera vit sálarligu viðgerðina í dag við ta viðgerð, ið Esther fær, eru viðgerðarhættirnir meira fjøltáttaðir, bæði hvat viðvíkur heilivág og terapi. Skaldsøgan vísur á, hvørja ávirkan hvøkkviðgerð og insulinviðgerð hevur á ein sálarsjúkan. Plath vísur á viðgerðarhættir í tíðarskeiðinum, og lýsir sinnissjúkrahús eins og fangahús, har starvsfólkini verða lýst sum harðhjartað. Í skaldsøguni lýsir hon hvøkkviðgerð soleiðis:
Then something bent down and took hold of me and shook me like the end of the world. Whee-ee-ee-ee-ee, it shrilled, through an air crackling with blue light, and with each flash a great jolt drubbed me till I thought my bones would break and the sap fly out of me like a split plant. I wondered what a terrible thing it was that I had done.
Almenni hugburðurin til sálarsjúku er nógv broyttur síðan fimmtiárini, og sálarsjúk fólk verða ikki longur møtt við somu skeptisismu sum tá. Í dag verða sálarsjúk fólk ikki útihýst, men liva sítt vanliga lív millum okkum, tó alt eftir í hvønn mun, tey eru merkt av sálarsjúku síni. Í fimmtiárunum varð sæð sum skammiligt at vera sálarsjúkur, og ikki var vanligt at tosa um sálarsjúku. Í skaldsøguni lýsir Sylvia Plath almennu áskoðanina á sálarsjúku í USA í fimmtiárunum:
My mother smiled. "I knew my baby wasn't like that." I looked at her. "Like what?" "Like those awful people. Those awful dead people at that hospital." She paused. "I knew you'd decide to be all right again.
Orsakað av vanliga hugburðinum til sálarsjúku, kallar hon fólk, ið fáa hvøkkviðgerð ”awful people”. Hon fatar ikki støðuna hjá Esther viðvíkjandi hennara sálarsjúku, og heldur hetta er eitt val. Møguliga er hetta orsakað av almennu áskoðanini, umframt vantandi vitanini innan sálarsjúku, sum tá var galdandi.
Hóast sálarfrøðin hevur gjørt stór frambrot seinastu trýss árini, er høvuðsevnið í skaldsøguni enn tíðarbært. Hesa støðu lýsir Sylvia Plath so hegnisliga í skaldsøguni: ”I wasn’t steering anything, not even myself.” Hetta er ikki minst galdandi í dag, har ungar kvinnur møta ovurstórum krøvum viðvíkjandi útbúgving, útsjónd og harafturat ein krevjandi leiklut á ymsum sosialum miðlum. Á sosialum miðlum fyllir vakurleiki og umhvørvið hjá kvinnuni lutfalsliga nógv, og miðlar, ið venda sær til kvinnur, eru aloftast fyltir við tilfarið um, hvussu kvinnan og hennara umhvørvið eigur at síggja út. Alt hetta kann vera við til, at leggja kvinnuna undir trýst, um kvinnan ynskir at liva upp til hesi krøv. Hetta kann hava við sær, at fleiri ungar kvinnur stremba eftir einum óveruligum fullkomuleika og samleika, ið ikki altíð er í samsvar við teirra umhvørvi.
Ein kann spyrja, hví The Bell Jar verður lisin enn í dag, og hví hon framvegis er viðkomandi fyri summi. Tað er torført at siga, hvønn boðskap skaldsøgan ynskir at bera fram, ella um Sylvia Plath yvirhøvur hevði ávísar tankar, tá hon skrivaði skaldsøguna. Møguliga ynskti hon at varpa ljós á sálarliga sjúkar kvinnur, harímillum seg sjálva, og førleika teirra at røkka høgum málum. Harafturat vísur skaldsøgan á lívið hjá einari ungari kvinnu, ið hevur trupult at finna samleika sín, og eisini at laga seg eftir samfelagsligum reglum viðvíkjandi siðbundna kvinnuleiklutinum í fimmtiárunum.
Til tíðir kann tað tykjast torført at røkka øllum krøvum, ið eg seti mær sjálvari, og frammanfyri mær síggi eitt ørgrynni av framtíðarmøguleikum, ið fløkja seg saman. Í skaldsøguni skrivar Sylvia Plath um eitt fikutræ, sum ímyndar teir mongu valmøguleikar, ið lívið hevur at bjóða, og eg kenni meg eins og Esther, tá hon stendur frammanfyri fikutrænum: ”I saw my life branching out before me like the green fig-tree in the story.” Greinarnar umboða ymsar lívsleiðir, og hon kennir seg undir trýsti at velja eina grein. Fruktinar detta niður til jarðar og fúna, um hon ikki heintar fruktirnar í tøkum tíma. Esther ynskir at hava allar fikurnar, men hetta er ógjørligt, tí um hon velur eina lívsleið, má hon vraka aðra. Tess longri vit bíða við at velja okkum eina lívsleið, tess færri gerast valmøguleikarnir, tí lívið bíðar ikki eftir okkum.
Tulkast kann, at samfelagsligu krøvini ávirka hana, og eru orsøk til tunglyndi. Kenslan av tómleika og tunglyndi er ein áhaldandi trupulleiki, og eins og Sylvia Plath, stríðast ungar kvinnur við sálarsjúku í okkara tíð. Kvinnur møta enn í dag ovurstórum krøvum, ið ofta vísa eina einsháttaða mynd av kvinnuni sum vakurleikasymbol, og harvið ávirkar ungar kvinnur. Hjá einstøkum kvinnum, ið stríðast við fatan av egnum samleika og lágum sjálvsvirði, kunnu sosialir miðlar leggja stein omaná byrðu, og gera gerandisdagin hjá kvinnuni enn tyngri. Á henda hátt er The Bell Jar enn galdandi fyri summar ungar kvinnur, hóast liviháttur, møguleikar og eisini kvinnuleikluturin er nógv øðrvísi enn í fimmtiárinunum.


text:
Eimskip hevur nú tryggjað fíggingina til teir báðar nýbygningarnar, sum reiðaríið hevur bílagt frá China Shipbuilding Trading Company og Guangzhou Wenchong skipasmiðjuni. Reiðaríið hevur bílagt tvey bingjuskip upp á 2.150 TEU fyri uml. 32 mió. dollarar hvørt, sum skulu latast
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"I don't know the key to success, but the key to failure is trying to please everybody." -Bill Cosby


text:
Orð: Mikkjal á Ryggi
1. O, Jesus, lívsins ljós í verð!
til borðhald títt vit koma her
og falla á tín altarfót
við bøn um styrk og sálarbót.
2. Vit minnast her tey miklu orð,
tú mælti, tá tú satst við borð:
«Eg gevi likam mítt og blóð.»
O, gáva fram um allar góð!
3. Vár Jesus, sum til borðs oss beyð,
ja, likam títt er hetta breyð,
sum fyri okkum givið var
og allar heimsins syndir bar.
4. Títt sanna blóð er hetta vín;
so dýrakeypt var frelsa mín,
mær einans fyrigeving vann
títt blóð, sum út á krossi rann.
5. Eg skilji ei tað loyndarmál,
men kenni innast mær í sál,
at Jesus her til staðar er,
og halgan frið í barm mær ber.
6. Ja, Jesus, sum her okkum gav
títt likam, blóð at leskast av,
tú ert í okkum, vit í tær,
o, sæla stund, her Guð er nær!
7. Tín gáva er oss dýrabar,
tín minnishøgtíð hjartans kær,
so mikil náði til mín røkk!
Tær veri prís og ævig tøkk!
8. Mín synd er tung, tó veit eg vist,
algóður ert tú Jesus Krist,
tú alt mær fyrigeva vilt,
tí er mín sál av frøi fylt.
9. Mín Jesus, halt meg nær hjá tær,
so heimsins freisting ikki fær
meg drigið út av himlaveg.
Í deyðans løtu fevn tú meg.
10. Í himmiríkis høllum tá
teg, Jesus, eg í dýrd skal sjá;
tá er mín sál av syndum loyst,
tá tørvar mær ei aðra troyst.
11. Tá er mítt síðsta stríð útstrítt,
tá ljóðar sigurssongur blítt,
tá er ei ár og dagatal,
tá liva vit í Guði sæl.


text:
Orð: William Leslie
Lag: Ókendur
Týtt: Victor Danielsen
Upprunaheiti: Abundant life
1. Pínd undir byrði av synd og neyð
sálin í trældómi stríðir;
trúgvin, bert trúgvin á Jesu deyð,
loysa kann hjartað, sum líður.
Niðurlag: Lív, lív, eitt ævigt lív
geva tær Jesus kann eina;
lív, lív í yvirflóð
er í hans blóði aleina!
2. Skelvandi hjarta, hví stríðir tú
undir tí, hann hevur borið?
Lív í hans deyða tú eigur jú;
trúgv á hitt loysandi orðið!
3. Vanvirdur hekk hann hin myrka dag,
fá vóru tey, sum hann kendu;
hjørtuni mong eru nú tó glað,
tí tey til krossin sær vendu.
4. Far tí ei longur tín egna veg
fram mót fortapingarlandi!
Tak móti kallinum: Trúgv á meg!
Nú ið teg noyðir Guds Andi!